Bukedde Online - Aba bbanka Enkulu bongedde okubatuuyanya\nEbizuuliddwa ku maama n'omwana abatiddwa...\nMackay Oum (ku kkono) akulira eby’okusasula mu bbanka Enkulu ne Justine Bagyenda (ku ddyo), eyakulirako okulondoola emirimu gya bbanka nga bali mu kakiiko ka COSASE.\nAKAKIIKO ka palamenti akavunaanyizibwa okulondoola emirimu gy’ebitongole bya Gavumenti aka COSASE katandise okubuuliriza ku Crane Bank eyaguzibwa DFCU. Eggulo akakiiko lwe kaatandise okubuuliriza ku Crane Bank oluvannyuma lw’okumaliriza okubuuliriza ku bbanka endala okuli; Teefe Bank, International Credit Bank, Greenland Bank, The Cooperative Bank, ne Global Trust Bank.\nOlukiiko bwe lwabadde lutandika, Abdu Katuntu ssentebe w’akakiiko yasoose kwanukula bigambo bya Pulezidenti eyasoose okwemulugunya olw’engeri akakiiko kano gye kakuttemu ensonga z’okuggala bbanka. Katuntu yagambye nti, emirimu gy’akakiiko baasalawo okugiteeka mu lwatu nga waliwo n’abaamawulire ensi esobole okumanya buli ekigenda mu maaso nti kya bwenkanya.\nOkwemulugunya kwa Pulezidenti kwabadde nti wadde ng’omulimu ogukolebwa mulungi, kyokka ekikolebwa eky’okwanika ensonga zonna mu lujjudde si kituufu.\nAbabaka mu lukiiko lw’eggulo mwe baakitegeeredde nti abamu ku bakulira bbanka z’ebyobusuubuzi ate be bantu be bamu Bbanka Enkulu be yalonda okugiwanga amagezi ku nsonga ezenjawulo. okuli; Timothy Kanyerezi Masembe owa MMAKS Advocates, Apollo Makubuya atuula ku lukiiko olufuzi olwa Equity Bank era be bawa bbanka Enkulu amagezi.\nBBANKA ENKULU ETUUYANYE NG’ENNYONNYOLA EBYA CRANE BANK\nAbakungu ba Bbanka Enkulu baasanze akaseera akazibu nga bannyonnyola ekyabatunza Crane Bank eri dfcu. Kyavudde ku kunnyonnyola nti bbanka ya Crane mu kiseera ekyo yali tekyalina ssente zigimala okuweereza abantu.\nKyokka Moses Kasibante (Lubaga North) bwe yabuuzizza omuwendo gwa ssente omutuufu Crane Bank gwe yali terina nga tewali awa muwendo mutuufu. Katuntu yawaliriziddwa okuyimiriza akakiiko okumala eddakiika munaana aba bbanka basobole okwetereeza.\nOluvannyuma olukiiko lwazzeemu era aba Bbanka bwe baamaze okwegeyaamu baategeezezza nti we baatwalira Crane Bank nga October 20, 2016 ng’ebitabo byayo biraga nti yali ebanjibwa obuwumbi 239 okusobola okudda engulu. Bannyonnyodde nti baasooka kusisinkana abaali bakulira Crane Bank n’olukiiko olufuzi ne babawa amagezi okunoonya obuwumbi 157 bazongere mu bbanka obutasukka March 31, 2016 ekintu ekyabalema. Akakiiko kaddamu olwaleero okubuuliriza ku bya bbanka ezaggalwa


Bukedde Online - Aba famire ya Kaddu eyafi iridde mu lyato emmaali ebatabudde\nKasirye Ggwanga bakanyama bamusingira ab’emmundu...\nEngeri akabenje gye kasse abalokole 9 nga...\nMICHEAL Kaddu omu ku bagagga abaafi iridde ku lyato abadde yaakamala ennaku nnya mu ttaka famire ye n’etabuka olw’ebyobugagga bye yalese. Kaddu abadde omusuubuzi ow’omaanyi mu kibuga yafudde ne bagagga banne okuli Yoweri Musumba, George Kisitu n’abalala baafi iridde mu nnyanja ku Lwomukaaga oluwedde.\nBaabadde ku lyato MV –Palm Boat eryabadde libatwala ku Palm Beach kyokka ne litatuuka ne libayiwa okumpi ne bbiici eyitibwa Mutima esangibwa mu ggombolola y’e Mpatta mu disitulikiti y’e Mukono. Oluvannyuma lwa Kaddu okuziikibwa ku Lwokubiri e Nabutitti Bukuya, famire yatandika okutabuka n’okwerangira ku by’obugagga by’omugenzi.\nSsenga wa Kaddu looya Janet Nabatta Mukiibi ne taata we omuto, Ceaser Nsonga ku Lwokutaano baagenze ku LC1 mu Kikuubo ne baggala edduuka erisangibwa mu kizimbe kya Vinco ne sitoowa esangibwa ku kizimbe kya Kabaale ebibadde bikubyeko emmaali ne beewera obutakkiriza muntu yenna kugaggulawo. Baabadde baakavaawo omusika wa maama wa Kaddu ayitibwa Eva Lubega bwe babadde bakolera mu dduuka ne mwannyina wa Kaddu ne batuuka.\nBaasanze edduuka lissiddwaako kkufulu mukaaga ne bazikubamu ne zaaka. Baafunye ekibinja ky’abavubuka ne bagula emisumeeni emyogi egisala ebyuuma, kkufulu zonna ne bazisala n’okuzimenya nga bwe bayomba nti, Abendiga baagala kubba mmaali yaabwe. Eva Lubega eyabadde tasalikako musale yategeezezza nti kitalo nnyo okutandika okulwanira emmaali nga n’omugenzi tannaba kukkalira magombe n’alombojja obuvo n’obuddo bwa Kaddu okusobola okuggusa ensonga ze.\nYagambye nti: Kaddu yakulira bukojja ne maama we, Margaret Namatovu (naye omugenzi) era ye yamusomesa okutuuka mu siniya ey’omukaaga mwe yakoma nga ssente ziweddewo. Olw’okuba Namatovu yalina abaana abalala abato, yasalawo okuyimiriza Kaddu okusoma n’amusembeza bakolere wamu ayige eby’okusuubula. Maama yawa Kaddu amagezi akkirize bato be basome ku busente obwali busigaddewo ye akkirize atandike obulamu bw’okusuubula era bwe kyali.\nMaama bwe yafa nze namusikira era bwe tutyo bwe tuzze tukola ne Kaddu! Kya nnaku okulaba kati nga ssenga we ne taata we omuto ababadde tebamanyi yadde Kaddu gy’akolera n’ebimukwatako ate okutulumba baggale edduuka ne sitoowa n’okukaayanira emmaali yaffe. Tetusobola kukikkiriza era tebalinnya wano!\nMu dduuka twasanzeemu emmeeza n’entebe Kaddu kw’abadde atuula, Eva Lubega n’atutegeeza nti ebyo byokka omugenzi Kaddu by’abadde alina mu dduuka ebintu byonna ebirala byabwe. “Kaddu ffe tubadde tumutuma okugula n’okutambuza emmaali kuba abadde mwangu, mujagujagu ate omwesigwa. Kati ndowooza abantu bwe babadde bamulaba ng’abitambuza n’okuba ne ssente ne balowooza nti zize ekitali kituufu.\nWaliwo kw’abo abantu ayinza okwogera Kaddu gye yaggya ssente atuuke ku ddaala erikola edduuka bweriti? Abo bagezaako kwagala kufuna bya bugagga bye batamanyi gye tubiggye naye tubalaba,” Eva bwe yayongedde okuyomba. Yabadde ne muwalawe, Teddy Nakimbugwe eyategeezezza nti mwannyina abadde n’ebintu ebibye era bye baategeezezza Abendiga ne babibalaga gye biri naye nga temuli dduuka wadde sitoowa. “Kaddu abadde ne poloti ze ssaako ennyumba n’abaana be bana.\nByonna twabibagambye ne tubalaga ne we biri kyokka kyewuunyisa ate okutulumba,” Nakimbugwe bwe yagambye. Yategeezezza nti singa babadde babbi tebaalibalaze poloti za Kaddu.\nKyokka Ssenga wa Kaddu bwe yabaddeayogera mu kuziika, yategeezezza nti ye yaweerera Kaddu n’okumulabirira nti yamusomesa okuva mu bibiina ebya wansi okumalako siniya ey’omukaaga era n’ayingira ne yunivasite kyokka yasomayo omwaka gumu n’ayingira obusuubuzi era abadde akyogera lunye nti agenda kuddayo amalirize diguli mu mbeera z’abantu. Yagambye nti buli bw’abadde amusisinkana ng’amukakasa nti agenda kuddayo okusoma.\nYagambye nti Kaddu abadde mukozi atava ku nnyonyi ne mu bbaasi era abadde asuubula ebibye n’okugulira abalala ababadde bamutuma. Yagambye nti abadde asuubula e Kenya, Dubai ne China ebintu eby’enjawulo.\nKaddu abadde alina ebintu by’akoze ebiraga nti ddalamusuubuzi alina ssente okuli amaka ag’ebbeeyi agasangibwa e Nansana. Abadde yaakamala okukola embaga ey’ebbeeyi ekunukkiriza obukadde 300. Bwe yali ayanjula mukyala we, yamuwa emmotoka empya ekika kya Harrier. Abadde avuga emmotoka ey’ebbeeyi ey’ekika kya Vox Wogen ekunukkiriza obukadde 80.\nKu kwanjula kwe kwaliko abayimbi abanene okuli Robert Kyagulanyi (Bobi Wine) n’abalala era abadde n’emikwano egimumanyi nti abadde alina ssente. “Omuntu okuvaayo n’ogamba nti Kaddu abadde alina ntebe oba mmeeza kiba tekitegeerekeka era ffe ensonga tuzikwasizza bannamateeka baffe bazimalirize” Nabatta bwe yagambye.\nSsentebe wa LC 1 mu Kikuubo, Bashir Muwonge yategeezezza nti ssenga wa Kaddu Janet Nabatta ne mwannyina Ceaser Nsonga baamutuukiridde ne beemulugunya era ye ng’omukulembeze, yabalagidde nti bakkirize basse kkufulu ku dduuka ne sitoowa basooke bakkiriziganye.\nYagambye nti tebagenda kukkiriza muntu yenna kuggulawo sitoowa wadde edduuka okutuuka nga bakkiriziganyizza ng’aba famire ya Kaddu ku buli ludda. Ate omwogezi w’olukiiko lw’abasuubuzi mu Kikuubo, Samuel Muyomba yagambye nti aba famire batuule ensonga bazimalirize kubanga bye balimu biswaza famire.\nYagambye nti abantu basatu batuukiridde ofi isi y’abasuubuzi nga basaba babayambe ku ssente zaabwe kubanga Kaddu afudde baakamuwa emmaali yaabwe nga tannaba kubasasula era bamubanja kyokka bawulira ate aba famire bayomba.\nKaddu afudde wa myaka 32 gyokka era abadde mutabani wa Isaac Sserunkuuma omukozi mu kitongole ekiramuzi. Yaziikiddwa ku biggya bya bajjajjaabe, Samuel Balagadde e Kataza e Nabutiti Bukuya Singo ku Lwokubiri.\nAbasuubuzi ababadde bamanyi Kaddu n’okukolagana ennyo naye, abamu baazirise olw’entiisa gye yabaleseemu okufa amangu. Abamu baatidde nti tebamanyi ngeri gye bagenda kufunamu mmaali yaabwe kubanga y’abadde abayamba.\nOkutabuka kwa famire kwatandikira ku ggwanika e Mulago abooluganda lwa Nnamwandu bwe baayagala okwefuga omulambo okuba nga be bamukolako kyokka abooluganda lwa Kaddu ne babakkakkanya.\nOlutalo ku mmaali lugenze okubeerawo ng’abamu beemulugunya dda nti waliwo abaagala ebybugagga. Mmotoka ya Kaddu eyali erekeddwa ku bbiici ya KK e Ggaba nayo yaggyiddwaayo mukyala we kyokka abamu era baakirabye bubi\nEbyobugagga bya Kaddu eyafiiridde mu lyato byongedde okutabula abooluganda: Ensonga bazikwasizza Poliisi ebataawulule


Bukedde Online - Mu bufunze.....\nJimmy AnthonyÂ OyukuÂ yagambye ntiÂ Â Â Emmanuel Rubagumya yeÂ yakwatiddwa nâ€™empapula, ekkalaamu nâ€™ebikozesebwa ebirala. Yagambye nti wakugulwako emisango omuli ogwâ€™okulagajalira omuli gwe nâ€™okubba.Â Â\nFORTPORTAL-EYALIÂ omukoziÂ mu kitongole kya U\nFORTPORTAL-EYALIÂ omukoziÂ mu kitongole kya UMEMEÂ e FortPortal amasannyalaze gamusse. Omwogezi wa poliisi mu Bugwanjuba bwa Uganda, Elly Matte yategeezezza nti eyafudde yeÂ George Karugaba. Yafiiridde mu Kasusu B Zooni mu Muni-sipaali yâ€™e Fort Portal ku Lwokubiri gye yabadde ateereza amasannyalaze gâ€™oku nnyumba ya Baguma NkobaÂ nâ€™agassaako nga tategedde ne gamukuba nâ€™afiirawo.\nOmulambo gwa Karugab a gwatwaliddwa mu ddwaaliro e Fort Portal.\nTORORO-MEEYA wâ€™ekibuga kyâ€™e Tororo Jack Ogola, asabye Palamenti okusalawoÂ ku nsalo za disitulikiti ebbiri gavumenti zâ€™eyagala okukutula ku yâ€™e Tororo. Kiddiridde abantu okuva e Tororo okuwakanya okutondebwawo kwa disitulikiti yaÂ Mukuju ne KisokoÂ ngâ€™ate abamu bawagira okuzitondawo.\nÂ bakayanira ekibuga Tororo nga buli ludda lwagala kibe mu disitulikiti yaabwe.\nYeeyamye okuzimba akatale kâ€™e Mbale\nPoliisi eraze emitwe gyâ€™abatujju\nEmikolo egiyingiza Nyerere mu lubu lwâ€™Abatu ukirivu gitandikidde Namugongo\nAbabaka bakubye ebituli mu lukalala lw'abantu abazze babuzibwawo\nAkasattiro ku kiragiro kya Museveni okufulumya amannya g'abaakwatibwa


Bukedde Online - Oba kiki ekyatuuka ku nnyumba ya ambaasada Alintuma Nsambu?!\nOba kiki ekyatuuka ku nnyumba ya ambaasada Alintuma Nsambu?!\nAbaana b'omugenzi Kafeero ensonga bazitutt...\nABATAMBUZE abayita ku kyalo Nkuke mu ggombolola y'e Buwunga mu Masaka bebuuza ekyatuuka ku y'Ambasada era eyaliko minisita omubeezi owa ICT John Chrysostom Alintuma Nsambu obutamaliriza maka ge n'agakomya mu kkubo okugalekera emisota,emisu,emmese n'ebiringa ebyo okwegiriisirizaamu.\nEnnyumba esangibwa ku luguudo lwa Naluzaali-Kyannamukaaka ng'eriraanidde ddala amaka omukulu ono ge yazimbira bazadde be kyokka go ganyirira okuggyayo ekifaananyi nti wabeerawo abantu.\nNsambu yakiikirirako abantu b'ekitundu kino ekya Bukoto East mu Paalamenti okumala ebisanja bibiri n'aggyibwayo munna DP Florence Namayanja Mukasa n'oluvannyuma Nsambu n'avuganyako mu Bukoto South kyokka n'awangulwa owa DP Nsubuga Birekerawo kati omugenzi.\nPulezidenti azze alonda Nsambu ku bwa Ambasada nga yamusookeza mu Canada nga mu kiseera kino y'amutuma Algeria mu lijoni emanyiddwa nga Maghreb region.\nWabula endabika y'ennyumba ey'ekitiibwa,omukulu gye yali azimbye ku butaka y'etakuza emitwe gy'abayise nga bebuuza ekyanyiiza munna NRM, Ambasada Nsambu obwenkanidde awo agiveeko nga tagimaliriza.\nBagamba nti ssente ssi ze zaamubula kubanga bo ng'abe Nkuke bamujjukirako eky'okubazimbira ekizimbe eky'akalina ku ssomero lyabwe ery'e Nkuke Ps n'akimaliriza nga tebalawo nsonga y'andimulemesezza kumaliriza maka ge.\nKCCAFC ekomyewo ku ntikko ya liigi\nKCCA esitukidde mu kikopo kya Pilsner Super 8


Wasonyiyibwa? Nfuna ntya okusonyiyibwa okuva eri Katonda?\nEkibuuzo: Wasonyiyibwa? Nfuna ntya okusonyiyibwa okuva eri Katonda?\nOkuddamu: Ebikolwa 13:38 "Kale, abasajja ab'oluganda, mutegeere nti ku bw'oyo okuggibwako ebibi kubuuliddwa".\nEkisonyiwo kyeki era lwaki nkyeetaaga?\nEkigambo kusonyiwa kitegeeza kusangula ekintu, okuddiramu omuntu, okusazaamu ebanja. Bwe tukola omuntu obubi, tusaba okusonyiyibwa, enkolagana esobole okuddawo. Okusonyiwa omuntu tekuweebwa muntu kubanga asaanidde okusonyiyibwa. Tewali asaana kusonyiyibwa. Okusonyiwa kkikolwa kya kwaagala na Kisa. Okusonyiwa, kitegeeza butabalira kintu kibi ku muntu newankubadde ng'akkoze bubi.\nBayibuli etugamba nti ffenna twetaaga okusonyiyibwa Katonda. Fenna tukoze ekibi. Omubuulizi 7:20 "Mazima tewali muntu mutuukirivu ku nsi akola ebirungi n'atayonoona."1 Yokaana 1:8 egaamba," Bwe twogera nga tetulina kibi, twekyamya fekka so nga n'amazima tegali mu ffe." Buli kibi kikolwa kya buyeekera eri Katonda.( Zabbuli 51:4). Olw'ensonga eyo, twetaaga okusonyiyibwa Katonda. Ebibi byaffe bwebiba nga tebisonyiyibwa, tuja kusasulira ekibonerezo kyebibi byafe mu geyeena, emirembe gyona.\nOkusonyiyibwa – Tukufuna tutya?\nTwebaza Katonda, kubanga, wakisa, era alina okwagala.- mwetegefu okusonyiwa ebibi byafe! 2 Petero 3:9 etugaamba, "Mukama waffe talwisa kye yasuubiza, ng'abalala bwe balowooza okulwa; naye agumiikiriza gye muli, nga tayagala muntu yenna kubula, naye bonna batuuke okwenenya." Katonda ayagala okutusonyiwa, yensonga lwaki yasasulira okusonyiyibwa kwaffe.\nEmpeera ye bibi byaffe yoka, kwe kuffa. Ekitundu ky'Abaruumi ekisooka kitugaamba nti empeera y'ekibi kufa.... "Okubeera abafu emirembe gyona, kyetufuna olw'ebibi byaffe. Katonda, okuyita mu ntekateka ye etukiridde, yafuuka omuntu – Yesu Kristu (Yokaana 1:1-14). Yesu yaffa ku Musaalaba, nasaasula ekibonerezo ekyali kitussana – ekibonerezo eky'okufa.. 2 Abakolinso 5:21 esomesa nti "Ataamanya kibi, yamufuula ekibi ku lwaffe; ffe tulyoke tufuuke obutuukirivu bwa Katonda mu ye". Yesu yafa ku Musaalaba, nasasula ekibonerezo ekyaali ekyaffe. Okufa kwa Yesu, nga Katonda, kwaleetaawo okusonyiyibwa kw'ebibi by'ensi yonna. 1 Yokaana 2:2 egaamba; "n'oyo gwe mutango olw'ebibi byaffe; so si lwa bibi byaffe fekka, era naye n'olw'ensi zonna." Yesu yazuukira okuva mu baffu, ngalaangirira obuwanguzi eri ekibi no kufa. (1 Bakolinso 15: 1-28). Yebaziibwe Katonda, kubanga okuyita mu kufa n'okuzuukira kwa Yesu Kristu, ekitundu ekyokubiri eky'Abaruumi 6:23, kituufu." ......naye ekirabo kya Katonda bwe bulamu obutaggwawo mu Kristo Yesu Mukama waffe".\nEbibi byo byasonyiyibwa? Owulira okulumirizibwa omusango kwotayiinza kweggyako? Waliwo okusonyiyibwa okw'ebibi okukuweebwa ssinga oteeka okukiriza mu Yesu Kristu ng'Omulokozi wo. Abafeeso 1:7 egaamba, "eyatuweesa akununulibwa kwaffe olw'omusaayi gwe, okusonyiyibwa ebyonoono byaffe, ng'obugagga obw'ekisa kye bwe buli," Yesu yasasula ebanja lyaffe, tusobole okusonyiyibwa. Kyoka kyolina okukola kwekusaba Katonda okukusonyiwa okuyita mu Yesu, ng'okkiriza nti Yesu yafa okusasulira okusonyibwaakwo – agya kusonyiwa!. Yokaana 3:16-17 elimu obubaka buno obulungi. "Kubanga Katonda bwe yayagala, ensi bw'ati, n'okuwaayo n'awaayo Omwana we eyazaalibwa omu yekka buli muntu yenna amukkiriza aleme okubula, naye abeere n'obulamu obutaggwawo. Kubanga Katonda teyatuma Mwana we mu nsi, okusalira ensi omusango; naye ensi erokokere ku ye".\nOkusonyiyibwa – Kyangu bwekityo?\nYee! Kyangu bwekityo. Tosobola kolerera kusonyiyibwa kuva eri Katonda. Tosobola kukusasulira. Ofuna kufune, olw'okukkiriza, okuyita mu kisa n'okusasilwa Katonda.. Bwoba ng'oyagala kukkiriza Yesu Kristu ng'Omulokozi wo ofune okusonyiyibwa okuva eri Katonda, Osobola okusaba esaala eno. Jjukira, okusaba esaala eno oba esaala endala yonna, tesobola ku kulokola. Kuteeka Kukkiriza mu Kristu kwoka, kwekusobola okukulokola okuva mu kibi. Eno essala mubimpimpi ngeri yakwoleesa kukkiririza kwo mu Katonda, no okumwebaza olw'obulokozi." Katonda, nkimanyi nga nyononye gwe era nga nsaniira kibonerezo. Naye Yesu Kristu yatwaala ekibonerezo ekyo kyensaana nsobore okusonyiyibwa okuyita mu kukiriza mu yye. Nteeka okukkiriza mu ggwe kulw'obulokozi. Webale olw'ekisakyo ekirungi, nokusonyiyibwa. Amiina!"


Okubikkulirwa 15 LCB - Bamalayika Omusanvu n’Ebibonoobono - Bible Gateway\n15 (A)Awo ne ndaba akabonero akalala mu ggulu ak’amaanyi era nga ka kitalo bamalayika omusanvu nga balina ebibonoobono musanvu, olwo ekiruyi kya Katonda kiryoke kituukirire. 2 (B)Awo ne ndaba ekifaanana ng’ennyanja etangalijja ng’eri ng’endabirwamu erimu omuliro, era ku nnyanja eyo kwali kuyimiriddeko abo abaali bawangudde ekisolo n’ekifaananyi kyakyo awamu n’akabonero ak’omuwendo gwakyo, nga bakutte ennanga Katonda ze yabawa. 3 (C)Baali bayimba oluyimba lwa Musa omuddu wa Katonda, n’oluyimba lw’Omwana gw’Endiga nga lugamba nti,\n4 (D)Ani ataakutye Ayi Mukama,\n5 (E)Oluvannyuma lw’ebyo, ne ndaba Yeekaalu ng’eggaddwawo, lye kkuŋŋaaniro ly’obujulirwa mu ggulu. 6 (F)Awo bamalayika omusanvu abaalina ebibonoobono omusanvu ne bafuluma mu Yeekaalu nga bambadde engoye eza linena ennyonjo nga zimasamasa era nga beesibye mu bifuba byabwe enkoba eza zaabu. 7 (G)Ekimu ku biramu ebina ne kiwa bamalayika omusanvu ebibya musanvu ebya zaabu nga bijjudde ekiruyi kya Katonda omulamu era abeera omulamu emirembe n’emirembe. 8 (H)Awo Yeekaalu n’ejjula omukka ogwava mu kitiibwa kya Katonda n’emu maanyi ge, so tewaali muntu n’omu eyayinza okuyingira mu Yeekaalu okutuusa ebibonoobono omusanvu ebya bamalayika omusanvu lwe byatuukirira.\n15:1 : a Kub 12:1, 3 b Kub 16:1 c Lv 26:21\n15:2 : a Kub 4:6 b Kub 13:14\n15:4 : a Yer 10:7 b Is 66:23\n15:5 : a Kub 11:19 b Kbl 1:50\n15:6 : a Kub 14:15 b nny 1 c Kub 1:13\n15:7 : Kub 4:6\n15:8 : a Is 6:4 b Kuv 40:34, 35


“Mbeegayiridde, Muwulire Ekirooto Kino”—Ebikwata ku Yusufu ne Baganda Be | Koppa Okukkiriza Kwabwe\nBISOME MU Afrikaans Albanian Amharic Armenian Aymara Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Lingala Lithuanian Luganda Luo Luswayiri Luswayiri (Congo) Luwalabu Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Urdu Vietnamese Xhosa Yoruba Zapotec (Isthmus) Zulu\nKOPPA OKUKKIRIZA KWABWE | YUSUFU\nYUSUFU yatunula e buvanjuba nga muli awulira nti singa kyali kisoboka yandidduse ku abo abaali bamutwala n’addayo ewa kitaawe e Kebbulooni. Yakobo kitaawe, yali talina ky’amanyi ku ebyo ebyali bituuse ku mutabani we gwe yali asinga okwagala. Yusufu yali tasuubira kuddamu kulaba ku kitaawe gwe yali ayagala ennyo. Abasuubuzi abaali bamuguze baali bamutunulako buli kiseera okukakasa nti tabatolokako. Omulenzi ono yali wa muwendo nnyo gye bali ng’ebyamaguzi bye baali batwala e Misiri, kubanga baali bagenda kumutunda ssente nnyingi.\nMu kiseera ekyo, Yusufu ayinza okuba nga yali wa myaka nga 17 egy’obukulu. Kuba akafaananyi nga Yusufu atunula emabega gye yali tayinza kudda era ng’alowooza ku engeri obulamu bwe gye bwali bukyuse embagirawo. Kiteekwa okuba nga kyamuzibuwalira okukkiriza nti baganda be bennyini be baamutunda okuba omuddu ate nga baali baagala na kumutta. Yusufu ateekwa okuba nga yakaaba amaziga. Yali tayinza kumanya bulamu bwe bwe bandibadde mu biseera eby’omu maaso.\nYusufu yatwalibwa mu buddu naye yasigala alina okukkiriza\nYusufu yatuuka atya mu mbeera eyo enzibu? Era biki bye tuyigira ku muvubuka oyo eyakyayibwa era eyayigganyizibwa baganda be bennyini?\nYAKULIRA MU MAKA AGAALIMU EBIZIBU\nYusufu yazaalibwa mu maka agaalimu abantu abangi, naye nga si basanyufu era nga tebali bumu. Ebyo Bayibuli by’eyogera ku maka ga Yakobo bitulaga bulungi ebizibu ebiva mu kuwasa abakazi abasukka mu omu. Okumala ekiseera kiwanvu abaweereza ba Katonda abamu baawasanga abakazi abasukka mu omu, era Katonda n’akigumiikiriza okutuusa Omwana we lwe yazzaawo omutindo ogw’okuwasa omukazi omu ogwaliwo okuva ku lubereberye. (Matayo 19:4-6) Yakobo yazaala abaana abatakka wansi wa 14 mu bakazi bana. Yabazaala mu bakazi be ababiri, Leeya ne Laakeeri, ne mu bazaana baabwe ababiri, Zirupa ne Bira. Yakobo bwe yali tannawasa, yali ayagala nnyo Laakeeri muto wa Leeya. Kyokka Labbaani yamubuzaabuza n’amuwa Leeya oluvannyuma n’alyoka amuwa Laakeeri. Abakazi abo buli omu yali akwatirwa munne obuggya, era n’abaana baabwe nabo baali tebaagalana.—Olubereberye 29:16-35; 30:1, 8, 19, 20; 37:35.\nLaakeeri yali mugumba okumala ekiseera kiwanvu, era oluvannyuma bwe yazaala Yusufu, Yakobo yayagala nnyo omwana we oyo gwe baamuzaalira mu myaka gye egy’obukadde. Ng’ekyokulabirako, Yakobo n’ab’omu maka ge bonna bwe baali banaatera okusisinkana muganda we Esawu eyali ayagala okumutta, Yakobo yakulembezaamu abalala n’asembyayo Laakeeri ne Yusufu eyali akyali omuto. Yusufu ateekwa okuba nga yakwatibwako nnyo olw’ekyo kitaawe kye yakola. Kyokka, Yusufu alina okuba nga yali yeebuuza ensonga lwaki kitaawe yali awenyera ate nga yali akyalina amaanyi. Ateekwa okuba nga yeewuunya bwe yakimanya nti mu kiro ekyakeesa olunaku olwo, kitaawe yameggana ne malayika ow’amaanyi! Lwaki? Kubanga Yakobo yali ayagala Yakuwa Katonda amuwe omukisa. Katonda yawa Yakobo omukisa bwe yakyusa erinnya lye n’amutuuma Isiraeri. Eggwanga lyonna eryandivudde mu Yakobo lyandiyitiddwa Isiraeri! (Olubereberye 32:22-31) Oluvannyuma Yusufu yakitegeera nti batabani ba Isiraeri be bandivuddemu ebika eby’enjawulo eby’eggwanga lya Isiraeri.\nOluvannyuma lw’ekiseera kitono, maama wa Yusufu yafa ng’azaala Benyamini era Yusufu yanakuwala nnyo. Yakobo naye yanakuwala nnyo olw’okufiirwa mukyala we gwe yali ayagala ennyo. Kuba akafaananyi nga Yakobo asangula amaziga mu maaso ga Yusufu nga bw’amugumya n’essuubi lye limu eryagumya Ibulayimu jjajjaawe. Yusufu ateekwa okuba nga yasanyuka nnyo bwe yakimanya nti ekiseera kijja kutuuka Yakuwa Katonda azuukize nnyina. Ekyo kiteekwa okuba nga kyamuleetera okwongera okwagala Yakuwa ‘Katonda w’abalamu.’ (Lukka 20:38; Abebbulaniya 11:17-19) Wadde nga mukyala we Laakeeri yali amaze okufa, Yakobo yasigala ayagala nnyo batabani be ababiri Laakeeri be yamuzaalira.—Olubereberye 35:18-20; 37:3; 44:27-29.\nAbaana bangi bwe baba baagalibwa nnyo awaka, bafuuka ba kyejo; naye ye Yusufu yali wa mpisa nnungi nga bazadde be. Yakulaakulanya okukkiriza okw’amaanyi era yayiga okwawulawo ekituufu n’ekikyamu. Lumu bwe yali alunda endiga ne baganda be abakulu nga wa myaka 17, waliwo ebintu ebibi bye yalaba nga bakola. Yandisirise busirisi asobole okubasanyusa? Bw’atyo si bwe yakola. Yabuulira kitaawe ebibi bye baali bakola kubanga yamanya nti bandiyambiddwa. (Olubereberye 37:2) Oboolyawo ekyo kye kyaviirako Yakobo okwagala ennyo Yusufu. Ekyo nga kyakulabirako kirungi nnyo eri abavubuka Abakristaayo! Mu kifo ky’okuzibiikiriza muganda wo oba mukwano gwo ng’akoze ekibi eky’amaanyi, koppa Yusufu ng’obuulirako abo abasobola okuyamba oyo akoze ekibi.—Eby’Abaleevi 5:1.\nAte era waliwo bye tusobola okuyigira ku mbeera eyali mu maka ga Yakobo. Wadde nga mu maka Amakristaayo omusajja alina kuba na mukyala omu yekka, mu maka ng’ago oluusi mubaamu abaana abatagatta maama oba taata. Kye tuyigira ku mbeera eyaliwo mu maka ga Yakobo kiri nti okwagala ennyo abaana abamu okusinga abalala kireetawo enjawukana mu maka. Abazadde abali mu maka ng’ago basaanidde okulaga abaana bonna, nga mw’otwalidde n’abo be batazaala, nti ba mugaso mu maka, nti babaagala nnyo, era nti basiima bye bakola.—Abaruumi 2:11.\nBAGANDA BE BATANDIKA OKUMUKYAWA\nYakobo yali ayagala nnyo Yusufu kubanga yali mwesigwa era ng’akola Katonda by’ayagala\nYakobo yawa Yusufu ekirabo, oboolyawo olw’okuba Yusufu yali ayagala nnyo okukola ekituufu. Yamutungisiza ekyambalo ekiwanvu ekirabika obulungi. (Olubereberye 37:3) Abantu abamu bakiyita ekyambalo eky’amabala amangi, naye tewali bukakafu bulaga nti bwe kityo bwe kyali. Kirabika kyali kyambalo ekiwanvu era ekirabika obulungi. Kiyinza okuba nga kyali kifaananako ebyambalo abagagga oba abalangira bye baayambalanga.\nYakobo yawa mutabani we ekyambalo ekyo okumusiima, era ne Yusufu ateekwa okubanga yasanyuka nnyo olwa kitaawe okumwagala ennyo n’okumufaako. Naye ekyambalo ekyo kyali kigenda kumuleetera emitawaana. Kijjukire nti Yusufu yali musumba era ng’omulimu ogwo gwetaaga okukazana ennyo. Kuba akafaananyi nga Yusufu ayambadde olugoye olulungi bwe lutyo naye ng’atambulira mu nsiko, ayita ku njazi, oba ng’anoonya endiga eba ebulidde mu kisaka. Ng’oggyeeko ekyo, Yakobo okulaga mu lwatu nti yali asinga kwagala Yusufu, kyandiyisizza kitya batabani be abalala?\nBayibuli etuddamu ekibuuzo ekyo. Egamba nti: “Baganda be ne balaba nga kitaawe yamwagala okusinga baganda be bonna; ne bamukyawa, ne batayinza kwogera naye wabula eby’okuyomba.” * (Olubereberye 37:4) Oboolyawo baalina ensonga lwaki baakwatirwa muganda waabwe obuggya, naye ekyo tekyali kirungi. (Engero 14:30; 27:4) Wali owuliddeko ng’okwatiddwa obuggya olw’okuba omuntu omulala afunye enkizo gy’obadde oyagala? Bwe kiba bwe kityo, jjukira baganda ba Yusufu. Obuggya bwabwe bwabaleetera okukola ebintu ebibi ennyo bye bejjusa oluvannyuma. Ekyo kiraga nti kiba kya magezi ‘okusanyuka n’abo abasanyuka.’—Abaruumi 12:15.\nYusufu ateekwa okuba nga yali akiraba nti baganda be baali bamukwatirwa obuggya. Ekyo kyamuleetera okukweka olugoye lwe buli lwe yalabanga baganda be? Oboolyawo yayagalanga okulukweka. Naye tusaanidde okukijjukira nti Yakobo yali ayagala olugoye olwo lube akabonero akalaga nti yali ayagala nnyo Yusufu. Yusufu naye yali ayagala okulaga nti asiima ekyo kitaawe kye yamukolera, bwe kityo yayambalanga olugoye olwo. Ekyo kituyigiriza ki? Wadde nga Kitaffe ow’omu ggulu tasosola, mu baweereza be oluusi mubaamu b’aba ayagala ennyo. Ate era kituyigiriza nti ayagala abaweereza be bonna babe ba njawulo ku bantu abakola ebintu ebibi. Okufaananako olugoye lwa Yusufu olwali olw’enjawulo, empisa ennungi Abakristaayo ab’amazima ze booleka zibafuula ba njawulo ku bantu abalala. Ekyo oluusi kireetera abantu abalala okubakwatirwa obuggya n’okubakyawa. (1 Peetero 4:4) Nga Yusufu bw’ataakweka kyambalo kye, n’Abakristaayo ab’amazima tebasaanidde kukweka balala ekyo kye bali.—Lukka 11:33.\nEBIROOTO BYA YUSUFU\nOluvannyuma lw’ekiseera kitono, Yusufu yaloota ebirooto bibiri ebyewuunyisa. Mu kirooto ekyasooka, Yusufu yalaba nga ye ne baganda be buli omu asiba ekinywa mu nnimiro. Naye ebinywa bya baganda be byetooloola ekikye ne bikivunnamira ng’ekikye kiyimiridde. Mu kirooto eky’okubiri, Yusufu yalaba ng’enjuba, omwezi, n’emmunyeenye 11 bimuvunnamira. (Olubereberye 37:6, 7, 9) Kiki Yusufu kye yandikoze oluvannyuma lw’okuloota ebirooto ebyo ebyali byewuunyisa?\nEbirooto ebyo byava eri Yakuwa Katonda. Byali biraga ekyali kigenda okubaawo mu biseera eby’omu maaso, era Katonda yali ayagala Yusufu abuulire Kitaawe ne baganda be ebirooto ebyo. Yusufu yalina okubuulira kitaawe ne baganda be obubaka obuva eri Katonda nga bannabbi abalala bonna bwe bandikoze.\nYusufu yatuukirira baganda be n’abagamba nti: “Mbeegayiridde, muwulire ekirooto kino kye ndoose.” Bwe yakibabuulira, baganda be tekyabasanyusa n’akamu. Baamugamba nti: “[Ky’otegeeza] olitufuga ggwe?” Bayibuli eyongera n’egamba nti: “Ne beeyongera nate okumukyawa olw’ebirooto bye n’olw’ebigambo bye.” Yusufu bwe yabuulira kitaawe ne baganda be ekirooto eky’okubiri, nakyo tekyabasanyusa. Bayibuli egamba nti: “Kitaawe n’amunenya, n’amugamba nti Kirooto ki kino ky’oloose? Nze ne nnyoko ne baganda bo . . . tulijja okukuvunnamira?” Naye Yakobo yeeyongera okulowooza ku bigambo ebyo. Kirabika yakitegeera nti Yakuwa ye yali alooseezza Yusufu?—Olubereberye 37:6, 8, 10, 11.\nYusufu y’omu ku baweereza ba Katonda abaayogera obunnabbi obutaasanyusa bantu era obwabaviirako okukyayibwa n’okuyigganyizibwa. Yesu ye yasinga okukyayibwa olw’okubuulira abantu obubaka obuva eri Katonda, era yagamba abagoberezi be nti: “Oba nga nze banjigganyizza, nammwe bajja kubayigganya.” (Yokaana 15:20) Abakristaayo bonna balina bingi bye bayigira ku Yusufu eyalina okukkiriza okw’amaanyi era eyali omuvumu.\nBAGANDA BE BAMUTUNDA\nOluvannyuma lw’ekiseera kitono, Yakobo yatuma Yusufu okugenda mu kitundu ekyali okumpi n’e Sekemu batabani be abakulu gye baali balundira endiga. Mu Sekemu waaliyo abalabe baabwe, era ng’omuzadde yenna bw’aba, Yakobo yali yeeraliikiridde olwa batabani be. N’olwekyo yatuma Yusufu agende alabe baganda be bwe bali. Teeberezaamu Yusufu bwe yawulira! Yali akimanyi nti baganda be baali beeyongedde okumukyawa. Kati ate bandiwulidde batya nga kitaabwe atumye Yusufu gye bali? Wadde kyali kityo, Yusufu yakkiriza n’agenda.—Olubereberye 34:25-30; 37:12-14.\nLwali lugendo luwanvu ddala, era ayinza okuba nga yalutambulira ennaku nnya oba ttaano. Sekemu kyali kyesudde mayiro nga 50 e bukiikakkono wa Kebbulooni. Naye Yusufu bwe yatuuka e Sekemu, yakitegeerako nti baganda be baali bagenze Dosani, era nga yalina okutambula mayiro endala nga 14. Bwe yali anaatera okutuuka e Dosani, baganda be baamulengerera wala. Amangu ago obukyayi bwabwe ne bweyolekerawo. Bayibuli egamba nti: “Ne bagambagana nti Laba, sekalootera wuuyo ajja. Kale nno mujje tumutte, tumusuule mu bumu ku bunnya, tulyogera nti Ensolo enkambwe ye yamulya: ne tulyoka tulaba ebirooto bye bwe biriba.” Naye Lewubeeni yabagamba basuule Yusufu mu kinnya ng’akyali mulamu, ng’asuubira nti oluvannyuma yandimuggyeeyo.—Olubereberye 37:19-22.\nYusufu yali takimanyi nti baganda be baali baagala kumutta wabula yali asuubira nti bandimwanirizza. Kyokka bwe yabatuukako, baamukwata ne bamukuba ne bamwambulamu ekyambalo kye era ne bamusuula mu kinnya ekiwanvu kye yali tasobola kuvaamu. Ng’ali eyo wansi mu kinnya, yeegayirira baganda be bamuggyeyo naye ne bagaana. Nga tebalina nsonyi yadde, baatuula kumpi n’ekinnya ekyo ne balya emmere. Lewubeeni bwe yali avuddewo, baddamu ne baateesa batte Yusufu, naye Yuda n’abeegayirira bamutunde mu kifo ky’okumutta. Dosani kyali kumpi n’ekkubo abasuubuzi lye baayitangamu nga batwala eby’amaguzi byabwe e Misiri, era baganda ba Yusufu baali bakyali awo, ne balengera abasuubuzi Abaisimaeri n’Abamidiyaani. Lewubeeni yagenda okudda, yasanga baganda be bamaze okutunda Yusufu mu buddu. Baamutunda sekeri 20. *—Olubereberye 37:23-28; 42:21.\nYusufu yakolanga ebirungi naye baganda be baamukyawa\nKino kituzzaayo we twatandikidde. Yusufu bwe yali atwalibwa e Misiri, yalabika ng’eyali afiiriddwa buli kimu, era ng’asigadde bw’omu! Yandimaze emyaka mingi nga tamanyi ngeri Lewubeeni gye yawuliramu bwe yasanga nga bamutunze; nga tamanyi ngeri kitaawe Yakobo gye yawuliramu nga bamulimbye nti omwana we gwe yali ayagala ennyo yali afudde; nga tamanyi bifa ku jjajjaawe Isaaka eyali akaddiye ennyo, era n’ebifa ku muto we Benyamini gwe yali ayagala ennyo. Naye ddala Yusufu yasigala talina kintu kyonna?—Olubereberye 37:29-35.\nWaliwo ekintu Yusufu kye yalina baganda be kye baali batasobola kumuggyako. Yalina okukkiriza. Yusufu yali amanyi bingi ebikwata ku Katonda we Yakuwa, era tewali kyali kiyinza kumuggyako kukkiriza kwe; ka kube kuva mu maka mwe yakulira, kutambula lugendo oluwanvu ennyo nga bamutwala e Misiri, oba okutundibwa ng’omuddu mu maka g’omugagga Omumisiri eyali ayitibwa Potifaali. (Genesis 37:36) Ebizibu ebyo byonna Yusufu bye yayitamu byayongera okunyweza okukkiriza kwe n’enkolagana ye ne Katonda. Gye bujja, mu katabo kano mujja kufulumiramu ebitundu ebiraga engeri okukkiriza okwo gye kwayambamu Yusufu okuba ow’omugaso ennyo eri Yakuwa Katonda we, n’eri amaka ga kitaawe agaalimu ebizibu ebingi. Ka ffenna tufube okukoppa okukkiriza kwa Yusufu!\n^ lup. 15 Abamu ku abo abanoonyereza ku bintu eby’edda bagamba nti Yakobo okuwa Yusufu ekirabo kyaleetera baganda be okulowooza nti yali agenda kumuwa omugabo ogwaweebwanga omwana omubereberye. Baali bakimanyi nti Yusufu ye mwana wa Laakeeri omubereberye, omukazi Yakobo gwe yali asinga okwagala era gwe yali agenda okusooka okuwasa. N’ekirala, Lewubeeni mutabani wa Yakobo omubereberye yali yeegatta n’omuzaana wa kitaawe. Ekyo kyaweebuula kitaawe era kyaviirako Lewubeeni okufiirwa omugabo ogwaweebwanga omwana omubereberye.—Olubereberye 35:22; 49:3, 4.\n^ lup. 25 Bayibuli ntuufu ne bw’eba eyogera ku bintu ebirabika ng’ebitono ennyo. Ebiwandiiko ebirala eby’omu kiseera ekyo biraga nti e Misiri, okutwalira awamu abaddu baagulibwanga sekeri 20.\n“Nnyinza Ntya Okukola Ekibi Ekyenkanidde Awo?”\nYusufu yaziyiza atya ekikemo eky’okwegatta ne muka Potifaali?


Ab'e Mbarara bazimbye Ekkanisa ey'omulembe...\nAb'e Busujju beesunga mikolo gy'abavubuka...\nMarch wa 2018, Muzaata yatimpula omusomesa wa Bilal empi n'ebikonde ng'amulanga kukuba mwana we. Muzaata yamuboggolera nti toddangayo okukuba omwana wange. Amangu ago n’amupacca oluyi, omusomesa n’awunga. Ekyaddirira bayizi kwekalakaasa olw'enneeyisa ya Muzaata\nNovember wa 2017, yavumirira enkola y’ekitongole ky’ebyettaka ekya Buganda Land Board ey’okulangirira okuwandiika abantu abali ku ttaka lya Kabaka nga bwe July wa 2017, yavumirira Mariach olw'okuvvoolo Obusiraamu ng'azannya katemba we. Ebyaddirira nga Mariach agenze e Kibuli n'amwetondera mu buntu!\nMu May 2015, Sheikh Muzaata yalumba Katikkiro wa Buganda Charles Peter Mayiga ng’avumirira enkola y’okukung'anya Ettoffaali. Yategeeza nti enkola eno yali terina ky’eyamba Buganda.


Bukedde Online - Abakugu bawadde alipoota ku kookolo wa nnabaana\nAbakugu bawadde alipoota ku kookolo wa nnabaana\nKadaga ayanukude abakuba ebituli mu mirimu...\nAba boda boda basiiwuuse empisa mu mumusomo...\nABAKUGU mu byobulamu bategezzezza nga obulwadde bwa kookolo w’omumwa gwa nabaana bweyeyongedde mu bakyala ng’entabwe eva ku bakyala kwesuliraayo gwa nagamba okugemesa abaana baabwe nabo okwekebeza.\n“Okusooka gavumenti bwe yali yakatandikawo kampeyini z’okulwanyisa obulwadde bwa kokolo mu bakyala ng’eyita mu kugema abawala abakyali abato okuva ku myaka 9 – okutuuka ku 13, kaweefube ono bamujjumbira nnyo ng’abawala ebitundu 50 ku 70 ku buli 100.\nBagemebwa wabula kati bakenderedde ddala okutuukira ddala ku bitundu 20 ku buli 100” Bwatyo Dr Nolep Mugisha akulira okulwanyisa kookolo ono mu ddwaliro ly’e Mulago bwategeezezza.\nBino Mugisha abyogeredde mu musomo ab’ekibiina kya “Uganda Women’s Cancer Support organization” ogutegekeddwa ku EUREKA Hotel e Ntinda ogwokumala ennaku bbiri okuva ku Lwokusatu okutuuka ku Lwokuna era nga gwetabiddwamu abakugu okuva mu Cancer Institute e Mulago, aba minisitule y’e byobulamu, aba UNICEF n’ebitongole byobwa nakyewa ebirala.\nDr Mugisha agambye nti akawuka akaleeta kookolo ono kalina eddagala era gavumenti yaleetawo ne nkola y’okugema abawala abali ku myaka 10 okulamba nga ne bwebabeera bakuze akawuka kano ne kabakwata omubiri gwabwe gusobola okukalwanyisa lwakuba ennaku zino bannyuganda tebajjumbidde nga bwe kyali mu kusooka ekireese kookolo ono okweyongera.\nAwadde abakyala abatandise okwegatta okujjumbira ennyo okugenda okwekebeza kookolo ono kubanga bwekabeera kakakukwata n’okamanya ne bakujanjjaba osobola okuwonera ddala.\nEkirala alabudde abakyala okwewala okuganzibwa abasajja abangi kubanga bwoyagala abasajja abawera 20 kizibu nnyo okubavaako nga tebakusiize kookolo ono. Kubanga omusajja bwagya akawuka kano ku mukyala akalina ye tekamukoosa ate ng’asigala akalina nakasiiga omulala.\nMu ngeri y’emu na bafumbo abagenda okubutandiika babasabye baleme kwekebeza siriimu yekka wabula bajjumbire n’okwekebeza kookolo wa kkansa wa n'abaana kubanga yasinga mu kiseera kino okutta abakyala mu Uganda ne mu nsi ezikyakula.\nDr Mugisha agambye nti ku buli bakyala bannayuganda 100,000. Abakyala 50, beebalina obulwadde bwa kkansa ng’ate kubo 80 ku buli 100 bagenda okubuzuula mu malwaliro nga bayitako dda nga bakozesa eddagala eganda.\nYe muky Getrude Nakigudde akulira ekibiina kya “Uganda Women’s Cancer Support Organization” omusomo guno n’abakugu abagwetabyemu okusaala amagezi ngeri ki enesimbu gye tusobola okutuusa ku bakyala obubaka bategere nti kkokolo ono wabula be era asana kulwanyisa.\nJoseph Mujulizi owa “Friends Crew Africa” agambye nti bo kookolo ono bagenda ku mulwanyisa nga bayita munnyimba nga bulijjo basobole okutuusa obubaka buno ku bantu baabulijjo abatatera kwettanira nnyo kusoma butabo namawulire\nAbagagga ba Kwagalana batonye kabangali olwa corona\nAbakulira ppaaka e Busega babaze amateeka amakakali okutangira Coronavirus\nUganda enywezezza enkolagana yaayo ne Napel\nEngeri okwennyamira gye kuggya abalwadde ku ddagala lya siriimu\nObadde okimanyi nti butto w'ebiryo ayamba ku maanyi g'ekisajja ? laba wano mu story y'omukenkufu Julius Nyanzi


Bukedde Online - Emyaka 102 egya Katigondo\nAbaana b’amasomero abakutuseeko amagulu olwa...\nAyagala okukola bizinensi sooka weegezeemu...\nAdded 16th November 2012\nGIWEZE emyaka 102 bukya Seminario enkulu ey’e Katigondo etandikibwawo. Eno ye Seminario eyasookera ddala ku lukalu lwa Afrika, etendeka bannaddiini mu by’omubiri, eby’omwoyo n’ebyenfuna.\nYatandikibwawo Abaminsane aba White Fathers ku nkomerero ya 1893.\nFr. Dr. Herman Kituuma, akulira Seminario eno agamba nti, bwe yaweza emyaka 100 tewaali bijaguzo, kwe kubissaayo ku ntandikwa y’omwaka ogujja ogwa 2013.\nDr. Kituuma abinnyonnyola bwati: Seminario y’e Katigondo yasookera ku kasozi Lubaga mu Kampala, eyo gye yava okutwalibwa e Kisubi okumpi n’e Ntebe. Yabeerako ne mu kigo ky’e Bikira okumpi ne Kyotera, e Bukalasa ate oluvannyuma kwe kuleetebwa e Katigondo .\nSeminario eno yagendanga etwalibwa mu bifo eby’enjawulo okusinziira ku bizibu eby’enjawulo ebyabanga mu bitundu ebyo. E Lubaga yasengulwayo lwa bulwadde bwa kawumpuli.\nAbaseminaliyo baasooka kusula mu bisulo bya mmuli n’ebisagazi , oluvannyuma kwe kusengukira mu bizimbe by’eddwaaliro ly’e Lubaga.\nMu kiseera ekyo yali ekulemberwa Omusumba Streicher ( soma Sitenseera). Etambudde mu bitundu Okuggyibwa e Lubaga kyava ku bufunda bw’ekifo, n’etwalibwa e Kisubi. Wakati wa 1893 ne 1903 olw’ebizibu ebingi n’okukyusakyusa ebifo, abayizi abaali 487 mu Seminario, 41 bokka be baasobola okusigalawo.\nAbaseminario baasulanga ku mikeeka na mbugo, nga tebambala ngatto n’ebizibu ebirala bingi bye baasanganga. Kati Seminario y’e Katigondo erina ffaamu era abayizi babattira ente buli wiiki, balina ensuku ezomulembe mwe baggya emmere n’ebibala.\nMu September, 14, 1909, oluvannyuma olukiiko lwa Vatican II, Paapa Pius X, yasalawo okwawula seminario ento ku nkulu. Aabaseminaliyo abakulu (Major) kwe kukyusibwa ne batwalibwa e Katigondo ne baleeka aba ‘minor’ e Bukalasa.\nE Katigondo. Seminario eno yaggulwawo mu butongole nga March 7, 1911, olunaku lw’omutuukirivu Thomas Aquinas. Olwo Fr. Michael Franco kwe kufuuka omukulu w’essomero lino eyasookera ddala okuva 1909 okutuuka mu 1915.\nBaalina abayizi 14 bokka, omwali Basil Lumu ne Victoro Mukasa Womeraka, abaamala emyaka esatu gyokka e Katigondo ne baweebwa obusaserdooti mu 1913. Akulira ebyenjigiiriza, Fr. Dr. Francis Nnaku, agamba nti ebimu ku bizimbe ebyazimbibwa mu 1909 ng’enju y’abasomesa Eklezia mwe baasomeranga bikyaliwo, wadde nga Eklezia yali ntono naye nga ekyali mu mbeera nnungi.\nSeminario eno ly’ettendekero erya waggulu eryasookera ddala okusomesa amasomo nga Philosophy, ebyeddiini (Theology), amateeka g’eddiini (canon Law), okwogera mu banttu (Rhetoric), Okubala, obwetoowaze (Politeness), ebyafaayo by’Eklezia n’Olulatiini mu Afrika.\nFr. Nnaku, agamba nti ebiseera bino kikutwalira emwaka munaana okusoma n’ofuuka omusaserdooti oluvannyuma lw’okuyingira Seminario enkulu, naye ku myaka egyo omunaana esatu bagimala Katigondo.\nOluvannyuma abaseminario baddayo mu masaza gaabwe okuweereza kwe bayita okwegezaamu okumala omwaka mulamba. Olumaliriza ne babasindika mu seminario endala nga Ggaba-Kampala oba Kinyamasika-Fort-Portal.\nTe ziba ssaala zokka Wadde abamu bayinza okulowooza nti abaseminaliyo babeera mu ssaala zokka, wabula Fr. Nnaku agamba nti bakola ng’abayizi abalala bwe babeera mu masomero amalala.\nMu kiseera kino, Katigondo erina abaseminaliyo 270 abava mu masaza ag’enjawulo mu Uganda, omuli Kampala, Masaka, Lugazi, Kiyinda- Mityana, Nebbi, Gulu, Lira, Mbarara, Tororo, Jinja, Kasana-Luweero n’amalala.\nKatigondo etwala baseminaliyo abamaliriza emisomo gyabwe mu seminario endala n’abo abalala abasaba oluvannyuma lw’okumaliriza abatendekero aga waggulu.\nMu bayiseeko e Katigondo mulimu Kalidinaali eyasooka ku lukalu lw’Afrika Rugambwa ow’e Bukoba, Tazania, n’eyamuddirira Emmanuel Kiwanuka Nsubuga. Abasaserdooti 1700 n’Abasumba 27 be baakayita e Katigondo.\nMu balala mulimu Kalidinaali Emmanuel Wamala, Ssaabasumba w’essaza lya Kampala, Dr. Cyprian Kizito Lwanga, Omusumba w’essaza lya Masaka, John Baptist Kaggwa, Ssaabasumba w’e Gulu John Baptist Odama, ow’e Mbarara, PauL Bakyenga, owa Fort-Portal Robert Muhiirwa, Matthias Ssekamanya (Lugazi), Joseph Anthony Zziwa (Kiyinda-Mityana) n’abalala beetaaga obuyambi E Katigondo balunda ente, enkoko z’amagi, embizzi, balubda n’emicungwa, amapeera, ensaali, appo, balina n’ensuku eziwerako.\nDr. Kituuma agamba nti ku mukolo ogw’okwebaza Mukama, baagala okugaziya etterekero ly’ebitabo, laabu ya kompyuta, okuzimba ttanka y’amazzi eyomulembe eneesobola okukuuma amazzi liita 40,000, okulongoosa ebisulo by’abayizi n’okuzimba ekisulo ekiggya.\nEbirala ebitunuuliddwa mwe muli okugula jjenereeta eyomulembe okugonjoola ekizibu ky’amasannyalaze, okugula sola.


Enkalu ku kifo ky'obwaSipiika, Eng. Richard Sebamala DP, omubaka omulonde Bukoto Central avuddeyo avuganye Kadaga ne Oulanya - Watchdog Uganda\nEnkalu ku kifo ky’obwaSipiika, Eng. Richard Sebamala DP, omubaka omulonde Bukoto Central avuddeyo avuganye Kadaga ne Oulanya\nEng. Richard Sebamala ku ddyo ne Sipiika Rebecca Kadaga ku kkono gwayagala okusuuza omugaati\nENKALU z’eyongedde okunoonya obukongovule, olw’okaano ku kifo ky’obwaSipiika lw’eyongeddemu ebbugumu.\nGyebuvuddeko ekifo kino kibadde kivuganyizibwa abantu 3 okuli akilimu kati Rebecca Alitwala Kadaga, Omumyukawe Jacob Oulanya saako ne Ibrahim Semujju Nganda nga ono ye Nampala w’oludda oluvuganya mu Palimenti.\nKU lw’okubiri bano beegattiddwako Eng. Richard Sebamala nga ono ye Mubaka omulonde akiikirira ekitundu kya Bukoto Central e masaka.\nSebamala ow’ekibiina kya Democratic Party DP, ye yawangula omumyumyuka wa Pulezidenti Edward Kiwanuka Sekandi eyali amaze emyaka egisukka mu 20 nga ye Mubaka mu kitundu kino.\nOno agamba nti ezimu ku nsonga ezimujjeyo yesimbewo kwe kuba nti abantu bonna abaagala ekifo kino bakulu nnyo abatakyasobola kubaako kye bakyusa mu lukiiko lwa Ggwanga olukulu.\nAnokoddeyo kwelumaluma okuliwo ennaku zino wakati wa Kadaga ne Oulanya, nagamba nti omu ku bano ne bwanawangula era tewali kigenda kukyuka kubanga buli omu alina abawagizi ababe nga kitegeeza nti bwe wabaawo ayiseemu ajja kunyigiriza abatamuwagira awo obwenkanya mu kuteesa bubulewo.\n“Nze njagala kujja ntekewo essuula empya mu lukiiko lwe Ggwanga nga buli muntu awebwa omukisa okuteesa ku bizibu ebiluma ekitundu kye era bisalirwe amagezi sso ssi ntalo ze tubadde tulaba mu lukiiko nga abamu ku Babaka beemulugunya olw’obutawebwa mukisa kwogera olw’okuba balina oludda lw bawagira ku mulundi ogwayita” Eng Sebamala bwe yagambye.\nYanyonyodde nti mu kiseera kino alina ababaka abasukka mu 20 baamaze okukwatagana nabo okulaba nga baggusa ensonga eno, nagamba nti bano be bagenda okw’ogereza banaabwe okulaba nga bafuna obuwagizi obunabatuusa okukwata entebbe y’obwaSipiika.\nSebamala musajja muyigirize nga Yinginiya omutendeke okuva mu Ttendekero ekkulu e Kyambogo saako ne Diguli ey’okubiri gye yafunira mu Ggwanga lya Bugereza mu kuzimba.\nAlina amakkampuni agakola ku by’okuzimba enguudo n’amayumba, era nga yakolako nga Yinginiya wa Munisipaari ye Iganga mu Busoga.\nYettanira nnyo okukolera n’okumanya ebiluma abantu ba wansi saako n’okubikolako, nga yeemu kunsonga lwaki yasobola okuwangula nnamba bbiri we Ggwanga.\nAfter defeating VP Ssekandi, Sebamala enters race to beat Kadaga, Oulanyah to become Speaker


Bukedde Online - Owa poliisi akubye mu bantu amasasi n'alumya 2\nPulezidenti wa North Korea ne munne owa South...\nPoliisi y’e Buvuma ekutte n’eggalira musajja waayo agambibwa okunywa omwenge n’atamiira n’akwata emmundu n’asasira mu bantu amasasi okukkakkana ng’alumizza babiri.\nNakigudde mu ddwaliro e Mukono ng’afuna obujjanjabi.\nOmwogezi wa poliisi atwala ettundutundu lya Ssezibwa, Hellen Butoto yagambye nti owa poliisi ye Joseph Owinyi abadde akola ogw’okunoonyereza ku misango ku poliisi y’e Lukale mu ggombolola y’e Lwaje mu disitulikiti y’e Buvuma.\nButoto yagambye nti Owinyi yagguddwako omusango gw’okugezaako okutta abantu nga guli ku fayiro nnamba SD04/24/04/2018. Mu kadde kano Owinyi akuumirwa ku poliisi y’e Buvuma.\nButoto abaalumiziddwa yagambye nti kuliko; Agnes Nakigudde (39) abadde atunda edduuka ku kizinga ky’e Lukale ne Ronald Bukenya (23) omuvubi. Yagambye nti ekikangabwa kino kyaguddewo ku ssaawa nga 9:00 ez’olweggulo ku Lwokubiri.\nAbaalumiziddwa baateekeddwa mu maato ag’enjawulo ne batwalibwa mu malwaliro.\nNakigudde yatwaliddwa ku mwalo gw’e Ssenyi gye yaggyiddwa n’ateekebwa mu mmotoka n’emutwala mu ddwaliro lya Mukono Church of Uganda mu kibuga ky’e Mukono gy’ali mu kufunira obujjanjabi. Ye Bukenya yaddusiddwa mu ddwaliro lya Kawolo gy’ali mu kufunira obujjanjabi.\nAbatuuze baategeezezza Bukedde nti oluvannyuma lwa Mubiru okuva mu buntu n’atandika okubasasiramu amasasi ng’atamidde baasobodde okumusooberera ne bamusinza amaanyi ne bamuggyako emmundu gye baakwasizza ssentebe w’omuluka Denis Mubiru.\nMubiru yagambye nti emmundu ne Nakigudde omu ku baakubiddwa amasasi yamutadde mu lyato n’amuddusa e Ssenyi okusobola okutaasa obulamu bwe kuba ku kizinga Lukale n’e Buvuma yonna teri ddwaliro lisobola kujjanjaba mulwadde ali mu mbeera nga mwe yabadde.\nYo emmundu, Mubiru yagambye nti yagikwasizza akulira poliisi y’e Ssenyi. Kigambibwa nti we baatikkidde Nakigudde mu lyato ate Bukenya yabadde tannalabibwa nti naye akubiddwa nga y’ensonga lwaki ate ye baamuvuze bamwolekeza Kasolo mu Buikwe.\nNakigudde eyasangiddwa mu ddwaliro ng’ali mu bulumi yagambye nti Owinyi yamulumbye ku dduuka n’akookinga emmundu n’atandika okumwolekeza amasasi wadde nga yabadde talina ky’amukoze era nga tamulinaako mpalana yonna.\n“Yankubye amasasi 3 era nnina obulumi bwamaanyi nnyo. Wadde abasawo bankozeeko kko naye mbulira bubi nnyo,” Nakigudde bwe yategeezezza.\nYagambye nti Owinyi abadde atera okunywa omwenge n’atamiira n’akuba amasasi mu bbanga naye ng’eby’embi kwe kuba ng’olwaleero ate yagoolekezza mu bantu.\nResty Namukisa yagambye nti yabadde mu nnyumba kwe kuwulira amasasi nga gavuga n’abantu nga bawoggana nnyo yagenze okutuuka ku mwalo ewaabadde oluyogaano nga Nakigudde ali mu kitaba kya musaayi.\nTwamuyoddeyodde ne tumuteeka mu lyato ne bavuga okutuuka e Ssenyi nga ng’akaaba nnyo obulumi n’omuliro ku mutima. Nneebaza Katonda nti tusobodde okutuuka mu ddwaliro abasawo ne bamukolako ng’akyali mulamu,” Namukasa bwe yannyonnyodde.\nOmubaka w’e Buvuma mu Palamenti, Robert Migadde Ndugwa eyatuseeko mu ddwaliro ewajjanjabirwa Nakigudde ku Lwokubiri ekiro yavumiridde ekikolwa ky’aba poliisi okunywa omwenge ate ne babeera ne mmundu ne batuuka n’okukuba mu bantu amasasi.\nMigadde yasabye omuduumizi wa poliisi, Martin Okoth Ochola okusunsula mu bapoliisi abo abalina empisa ensiwuufu nga Owinyi babagobe kuba bavumaganya ekifaananyi kya poliisi.\nYalaze okunyolwa okulaba ng’ebizinga 53 ebikola disitulikiti y’e Buvuma teriiyo wadde eryato ery’omulembe erikola nga ambyulensi okutaakiriza obulamu bw’abantu ababa bagudde ku buzibu nga bano.\n“Kitwala ssente nnyingi okuggya omulwadde ku kizinga nga Lukale bano gye baavudde okutuuka ku lukalu bafune obujjanjabi. Emitwalo nga 50 bano zaaweddewo mu kufula amafuta, okupangisa eryato ne yingini, omuntu atalina ssente ezo olwo kitegeeza obulamu buba bukomye! Tusaba gavumenti ewulire omulanga gwaffe etudduukirire,” Migadde bwe yagambye.


Bukedde Online - Gavt. egabye kontulakiti z’okuzimba enguudo\nGavt. egabye kontulakiti z’okuzimba enguudo\nAbattira ku pikipiki bakubye abawala 2 amasasi...\nBANNAKAMPALA basabiddwa okubeera obulindaala olw’okutaataagana kw’entambula y’ebidduka olw’omulimu gw’okuzimba amataawo agayita waggulu ku nkulungo ya Queen’s Way.\nKino kiddiridde kontulakiti y’okukola omulimu guno okussibwako emikono ne kkampuni ya Shimizu-Konoike JV ku ddoola za Amerika obukadde 43 n’ekitundu n’eza Uganda obuwumbi 61 n’ekitundu.\nKkampuni eno yatandikiddewo okuteekateeka okukola amataawo gano agagendereddwaamu okukendeeza akalippagano k’ebidduka.\nEkitundu kino ekisoose kizingiramu okugaziya enkulungo ya Queen’s Way n’okugiteekako ebitaala n’olutindo okuyita abeebigere.\nMinisita w’eggwanga ow’ebyenguudo Gen. Katumba Wamala mu kussa emikono ku ndagaano wakati wa kkampuni egenda okukola omulimu guno ku kitebe kya UNRA mu Kampala ku Mmande, yagambye omulimu guno gugenda kukosa abadda e Nsambya, enkulungo ya Shoprite ku Ntebe Road n’enkulungo ya Kitgum ne Garden City.\nOlutindo oluyita ku nkulungo ya Clock Towers okuli ekitundu kya kkirommita, oluguudo lwa Queens Way oludda e Ntebe lwa kugaziyizibwako ekitundu kya kkirommita, okugaziya oluguudo oludda e Nsambya nakwo kitundu kya kkirommita, okugaziya oluguudo lwa Mukwano, okugaziya oluguudo lw’e Gaba okuva ku bitaala by’e Nsambya kkirommita emu n’ekitundu.\nMinisita Gen. Katumba Wamala, Allen Kagina (wakati) n’omu ku bakontulakita abaaweereddwa omulimu gw’okukola enguudo n’amataawo.\nPulojekiti eno ewomeddwaamu omutwe ekitongole kya Japan ekigabi ky’obuyambi ekya JICA, KCCA n’ekitongole ky’ebyenguudo mu ggwanga ekya UNRA nga be bagivinaanyizibwako.\nMu kiseera kye kimu ekitongole kya UNRA kikakasizza endagaano ne kkampuni ya Arab Contractors (Osman Ahmed Osman & Co.) ya bbiriyoni za Uganda 195 okusuumusa oluguudo oluva e Masaka okudda e Bukakata oluwezaako kkiromita 41 lwonna okulukuba kkoolaasi.\nNate oluguudo lwa Rukunbgiri – Kihihi Ishasha okuli kkiromita 78 nalwo lwa kusuumusibwa okufuuka olwa kkolaasi.\nLwaweereddwa kkampuni ya China Henan International Corporatation Group Ltd ku bbiriyoni 207.\nAllen Kagina akulira UNRA yagambye nti omulimu gw’okutandika okukola enguudo zino kututte ekiseera kiwanvu elw’enkaayana ezibadde ziri mw’abo ababadde bavuganya okuzikola ne kitwala obudde bungi.\nBazudde emivuyo mu kukola oluguudo lw'e Ntebe olupya


Bukedde Online - Nince Henry, ono maneja oba...?\nSsuuna asibye mukyala we empeta mu nkukutu n'azirika\nOMUYIMBI Nince Henry ali mu keetalo. Ekivvulu kya ‘Mpola mpola’ kirabika kimuwuuba. Ennaku zino takyayagala bantu bamuwa situleesi anti asiiba awawula ddoboozi atuuke ku Lwokutaano nga temuli wadde akasaaniiko asobole okuwa abawagizi be essanyu.\nLoodi ono twamuguddeko wiiki ewedde e Lugogo ku Cricket Oval nga waliwo ekyana ekimusazeeko. Kyokka Nince Henry obwedda alabika ng’atabiriiko anti nga bw’omutunuulira ali mu birowoozo ebitagambika.\nWano abavubuka abafuna essanyu nga balabye ku byana ebyamyuka entumbwe kwe kubuuza nti ono maneja we nga baabadde bakubamu obufaananyi engeri ekivvulu kye kinaabeeramu oba kivvulu kye kimuwuuba ne kituuka n’okumumalako ebigambo nga n’ekyana ng’ekyo tasobola kukitokota?


Bukedde Online - Kkwiini munyiivu\nNnabe agudde mu bwakabaka bw'e Bungereza\nAMAWULIRE ga Daily Mail gaategeezeezza nti Kkwiini si musanyufu ku ngeri Harry gye yeeyisizzaamu.\nKyokka ensonda mu Lubiri zigamba nti Kkwini yayise olukiiko olw'amangu era n'alagira omulangira Charles okukakasa nti agonjoola ensonga za Harry mu bwangu nga bamuwa ebintu eby'enjawulo kw'aba alonda ky'akkaanya nakyo mu kifo ky'ekyo kye yabadde asazeewo ne mukyala we Meghan eky'okweyambula obuvunaanyizibwa.\nKigambibwa nti Harry yayitiddwa mu lubiri lwa Kkwiini ku nsonga eyo kyokka ye mukyalawe Meghan yavudde dda mu Bungereza n'addayo e Canada gy'ayagala okubeera yeetegula ekibabu ky'Abangereza abataamye obugo nga bamulumiriza okulalula n'okwonoona omwana waabwe Harry.\nMeghan abadde yaakamala ennaku ssatu mu Bungereza nga bava e Canada gye baabadde ne bba mu biseera by'ennaku enkulu.\nEkiraga nti bazze nga beetegese kuddayo Canada gye baagala okubeera kwe kuba nti omwana waabwe Archie ow'emyezi omunaana tebazze naye, baamuleseeyo e Canada era Meghan gwe yazzeeyo okusanga n'aleka Harry nga yeezooba n'olulyo olulangira era n'Abangereza ku kukusalawo kwabwe okubeekutulako.\nEbirala ebizze binyiiza Omulangira Harry\nOkuva Harry lwe yasalawo okuwasa omukazi Omumerika ate nga Muddugavu waliwo Abangereza bangi be kitaasanyusa.\nWaliwo n'ebifaananyi ebyafulumizibwa amawulire ge Bungereza ku nkomerero y'omwaka oguwedde nga biraga nti omulangira Harry yali waamukaaga mu lunyiriri lw'abantu abaali balindiridde okulya Nnamulondo ya Bungereza era kino ne bakigattako ekifaananyi ky'abantu bana bonna abasinga okuba ku mwanjo mu lulyo olulangira lwa Bungereza, Kkwiini, Charles, William ne mutabaniwe George.\nHarry azze yeemulugunya mu buto bwe bwe yali aweza emyaka 12 nga nnyina afudde bwe yatambuzibwa akabanga ng'agenda awerekera omulambo gwa nnyina ng'abantu bukadde na bukadde abaali basimbye ku mabbali g'ekkubo n'abalala abaali bamulabira ku ttivvi nga bamwegese amaaso nga bw'akungubagira nnyina kyamukosa nnyo ne kimuleetera okwennyika mu bwongo okutamuvangamu era yategeezezza nti okusigala ng'akola emirimu egyo gye yeeyambudde kyandiddamu okumukosa mu birowoozo ne mu bwongo.\nEmbeera eno agamba nti buli lwagijjukira alabira ddala nga tebaamuyisa bulungi era agamba nti si kya bwenkanya ku mwana omuto okukimukola.\nHarry 35 ne Megahan 38 baludde nga beetegekera okwekutula ku lulyo olulangira era baatuuka n'okuwandiisa n'okuggulawo omukutu gwa yintaneeti ogwabwe bokka gwe baawandiisa nga tebategeezezza ku Kkwiini.\nEnsonda era zigamba nti Harry azze yeemulugunya nti obuvunaanyizibwa obubaweebwa ng'abalangira bwetaaga okukyusaamu okutuukana n'omulembe ate babeere nga basobola okufuna obudde obukola ebintu ebyabwe ku bwabwe.\nKyokka kino Abangereza bakiwakanya nga bagamba nti obulangira tebubeera bwa kyeyagalire nti osobola okubeera Omulangira nga totwaliddeeko buvunaanyizibwa bugenderako.\nEkirala, kigambibwa nti era abooluganda Harry ne mukulu we William, tebakwatagana nga Harry afunye Meghan n'ayanguyiriza okumuwasa so nga nnyabwe yali abawabudde nti beekkenneenyanga abakyala bwe bandituusizza okuwasa ne batagwa mu nsobi nga ye ze yali afunye ne Charles.\nWilliam okufumbirwa Kate yali amaze emyaka kumpi musanvu nga akyamwekkaanya.\nKKWINI wa Bungereza\nOgwa Kazinda guddamu leero\nKazinda bamusalidde emyaka 5\nKazinda bamwejjeerezza ogw''okubba amafuta


Yeremiya 6 | Bayibuli ey'Oku Mukutu Gwaffe Ogwa Intaneeti | New World Translation\nOkuzingizibwa kwa Yerusaalemi kuli kumpi (1-9)\nYakuwa asunguwalidde Yerusaalemi (10-21)\nBagamba nti ‘Mirembe!’ ng’ate tewali mirembe (14)\nOkulumbibwa abava ebukiikakkono (22-26)\nYeremiya wa kuba ng’oyo aggya amasengere mu byuma (27-30)\n6 Mmwe abaana ba Benyamini, muve mu Yerusaalemi mufune we mwewogoma. Mufuuwe eŋŋombe+ mu Tekowa;+Mukume omuliro gube akabonero mu Besu-kakkeremu! Kubanga akabi akava ebukiikakkono kanaatera okutuuka, akatyabaga ak’amaanyi.+ 2 Omuwala wa Sayuuni alinga omukazi alabika obulungi era eyeekanasa.+ 3 Abasumba bajja kujja n’ebisibo byabwe. Bajja kusimba weema zaabwe okumwetooloola,+Buli omu ng’alunda endiga z’alabirira.+ 4 “Mweteeketeeke* okumulwanyisa! Muyimuke tumulumbe mu ttuntu!” “Zitusanze, kubanga obudde bunaatera okuziba,Kubanga ebisiikirize eby’akawungeezi bigenda biwanvuwa!” 5 “Muyimuke tumulumbe ekiroTuzikirize eminaala gye.”+ 6 Bw’ati Yakuwa ow’eggye bw’agamba: “Muteme emiti era mukole ekifunvu okulwanyisa Yerusaalemi.+ Kye kibuga ekirina okubonerezebwa;Mu kyo mulimu kubonyaabonya kwokka.+ 7 Ng’oluzzi bwe lusibukamu amazzi agannyogoga,*N’ekibuga kino ye nsibuko y’ebikolwa ebibi. Ebikolwa eby’obukambwe n’okuzikiriza biwulirwa mu kyo;+Endwadde n’ebizibu biba mu maaso gange buli kiseera. 8 Ggwe Yerusaalemi, labuka nneme okukwetamwa ne nkuvaako;+Nja kukufuula matongo, ensi etaliimu bantu.”+ 9 Bw’ati Yakuwa ow’eggye bw’agamba: “Abayisirayiri abasigaddewo balinga ebibala ebisembayo ku muzabbibu. Bakuŋŋaanye wamu ng’omuntu bwakuŋŋaanyiza mu kibbo ebibala by’ezzabbibu ebisembayo.” 10 “Ani gwe nnaayogera naye era ggwe nnaalabula? Ani anaawuliriza? Laba! Amatu gaabwe maggale,* ne kiba nti tebasobola kuwulira.+ Laba! Ekigambo kya Yakuwa kifuuse ekintu kye banyooma;+Tebakisanyukira. 11 Kyenvudde nzijula obusungu bwa Yakuwa,Era nkooye okubuzibiikiriza.”+ “Bufuke ku mwana ali mu luguudo,+Buyiwe ku bibinja by’abavubuka abakuŋŋaanye awamu. Bonna bajja kuwambibwa, omusajja ne mukyala we,Abasajja abakaddiye awamu n’abasajja abazeeyuse.+ 12 Ennyumba zaabwe ziriweebwa abantu abalala,Awamu n’ebibanja byabwe ne bakazi baabwe.+ Kubanga ndigolola omukono gwange ne mbonereza abantu b’omu nsi eno,” Yakuwa bw’agamba. 13 “Bonna, okuva ku asembayo okuba owa wansi okutuuka ku asinga okuba ow’ekitiibwa, beefunira ebintu mu makubo amakyamu;+Bannabbi ne bakabona bonna si ba mazima.+ 14 Abantu bange abalina obuvune babawonya kungulu kwokka nga bagamba nti,‘Waliwo emirembe! Waliwo emirembe!’ So ng’ate tewali mirembe.+ 15 Bakwatibwa ensonyi olw’ebintu eby’omuzizo bye bakoze? Tebakwatibwa nsonyi n’akamu! Tebamanyi na kiyitibwa kuswala!+ Kyebaliva bagwa mu abo abagudde. Bwe ndibabonereza balyesittala,” Yakuwa bw’agamba. 16 Bw’ati Yakuwa bw’agamba: “Muyimirire mu masaŋŋanzira mulabe. Mubuuze ebikwata ku makubo ag’edda,Mubuuze ekkubo eddungi gye liri, mulitambuliremu,+Mufune ekiwummulo.” Naye abantu bo bagamba nti: “Tetujja kulitambuliramu.”+ 17 “Nnateekawo abakuumi+ abaagamba nti,‘Muwulirize eddoboozi ly’eŋŋombe!’”+ Naye bo ne bagamba nti: “Tetujja kuliwuliriza.”+ 18 “Kale muwulirize mmwe amawanga! Era mumanye mmwe abantu,Ekinaatuuka ku bantu abo. 19 Wuliriza ggwe ensi! Ŋŋenda kuleeta akabi ku ggwanga lino+Olw’enkwe zaabwe,Kubanga tebaawuliriza bigambo byangeEra beesamba amateeka gange.”* 20 “Kingasa ki mmwe okuleeta obubaani obweru obuva e SebaNe kaane ow’akaloosa* okuva mu nsi ey’ewala? Ebiweebwayo byammwe ebyokebwa tebikkirizibwa,Ne ssaddaaka zammwe tezinsanyusa.”+ 21 Kale bw’ati Yakuwa bw’agamba: “Ŋŋenda kuteerawo abantu bano enkonge,Era bajja kuzeesittalako,Bataata awamu n’abaana,Buli muntu ne munne,Era bonna bajja kusaanawo.”+ 22 Bw’ati Yakuwa bw’agamba: “Laba! Abantu bajja nga bava mu nsi ey’ebukiikakkono,Eggwanga ery’amaanyi lijja kuyimuka live mu bitundu by’ensi ebisingayo okuba eby’ewala.+ 23 Bajja kukwata omutego gw’obusaale n’effumu. Bakambwe era tebajja kusaasira. Eddoboozi lyabwe lijja kuyira ng’ennyanja,Era beebagadde embalaasi.+ Basimba ennyiriri ng’omusajja omulwanyi, okukulwanyisa ggwe omuwala wa Sayuuni.” 24 Tuwulidde amawulire agakwata ku bintu ebyo. Emikono gyaffe ginafuye;+Tunakuwadde,Tulumwa* ng’omukazi azaala.+ 25 Tofuluma kugenda ku ttale,Era totambulira ku luguudo,Kubanga omulabe alina ekitala;Entiisa eri buli wamu. 26 Ggwe omuwala w’abantu bange,Yambala ebibukutu+ era wevulunge mu vvu. Kungubaga ng’akungubagira omwana wo omu yekka, ng’okuba ebiwoobe,+Kubanga azikiriza ajja kutugwaako bugwi.+ 27 “Mu bantu bange nkufudde* ng’oyo aggya amasengere mu byuma,Nkufudde oyo anoonyereza n’obwegendereza;Weetegereze era wekkaanye ekkubo lyabwe. 28 Bonna bantu bakakanyavu nnyo,+Bagenda bawaayiriza.+ Balinga ekikomo n’ekyuma;Bonna boonoonefu. 29 Emivubo gyokeddwa omuliro. Mu muliro muvaamu erisasi. Oyo afuba okulongoosa ateganira bwereere,+Era ababi tebaggiddwamu.+ 30 Abantu bajja kubayita masengere ga ffeeza,Kubanga Yakuwa abeesambye.”+\n^ Obut., “Mwetukuze.”\n^ Oba, “amalungi.”\n^ Obut., “Okutu kwabwe si kukomole.”\n^ Oba, “obulagirizi bwange.”\n^ Ekika ky’olumuli oluwunya akawoowo.\n^ Obut., “Tulumwa ebisa.”\n^ Wano boogera ku Yeremiya.


Bukedde Online - Bankubakyeyo batandise pulojeti y'okuzimbira abakozi ba Gavt. amayumba\nBankubakyeyo batandise pulojeti y'okuzimbira abakozi ba Gavt. amayumba\n'Bannakyagwe temutya nkulaakulana'\nBamukwatidde mu bufere ne yeekwasa Gavt. o...\nBANKUBAKYEYO bazze n'enteekateeka okuzimbira Bannayuganda amayumba ag’ekibanja mpola nga batandikira ku basomesa, abasawo n’abaserikale.\nBYA AHMED KATEREGGA NE SARAH ZAWEDDE\nMu nteekateeka eno ewomeddwaamu omutwe, ab'amatabi ga NRM ebweru wa Ugabnda, essira ligenda kusinga kussibwa ku basomesa n’abasawo naddala mu masomero n'amalwaliro ga Gavumenti, okwo kwe banassa abajaasi, abapoiisi n’abaserikale b’amakomera.\nEnteekateeka eno yatongozeddwa e Masooli ku luguudo lw’e Gayaaza mu kiro ekyakeesezza Olwokutaano nga September 11 omwaka guno, ku mukolo ogwakoleddwao omwogezi wa NRM e Bungereza ne Ireland, Mw. Moses Kimuli, era nga y'akulira NRM Radio eri ku mukutu gwa yintaneti.\nKimuli yategeezezza nti Bannayugada abli e Bungereza ne mu Amerika nga bawagizi ba NRM bazudde ng’omusaala abakozi ba Gavumenti gwe bafuna naddala abasomesa, abasawo n’abaserikale mutono ddala ng'abamu batuuka n'okuwummula nga tebalina maka.\n“Kino tukikoppye e Bulaaya ne mu Amerika gye kikoze obulungi era tulina essuubi nti na wano kijja kukola,” bwatyo bwe yategeezezza.\nAgamba nti pulojekiti eno bagitandiiseewo n'ekigendererwa okutumbula eby’enjigiriza mu ggwanga n'okuyamba abakozi ba Gavumenti bamufuna mpola kyokka nga baamugaaso eri eggwanga okuzimba amayumba mwe basula mu bwangu .\nKimuli yagambye nti kino kigenda kukendeza ku bweraliikirivu bw’okupangiisa amayumba buli mwezi n'agamba nti abafunye omukisa guno bajja kuzzaayo ssente zino mu mpolampola okusinziira ku kifo ennyumba gy'ezimbiddwa.\nOmugenyi omukulu ku mukolo guno yabadde omukwanaganya w’amatabi ga NRM ebweru wa Uganda, Al Haji Abbey Walusimbi, eyasanyukidde enteekateeka eno n’agamba nti egenda kuzza essuubi mu bakoizi naddala aba Gavumenti.\nBankubakyeyo batandise pulojeti y''okuzimbira abakozi ba Gavt. amayumba\nOlunaku lwa kuzza laavu yaffe buggya\nEnkaayana mu bika\nKkolera yeyongedde okusaasaana mu Kampala\nAbavuganya balaze bwe beetegekedde akalulu\nKonsitityuwensi empya teziireke eggwanika nga liwomoggose?


Bukedde Online - Ebikemo abasajja bye babeeramu nga bali ne balamu baabwe awaka\nEbikemo abasajja bye babeeramu nga bali ne balamu baabwe awaka\nABAKYALA bwe babeera baakatuuka mu bufumbo nga bukyesiimisa batera nnyo okwagala okunyumiza ku baganda baabwe abawala okubalaga emirembe omusajja gy’amuwa n’embeera ennungi gye balimu naddala nga ssente n’omukwano weebiri.\nObadde okimanyi nti abamu basukkawo ne batuuka ne ku by’omu kisenge ne banyumya ng’omusajja bw’ali omuyitirivu mu kutabaaza ennyago era nti waliwo lw’omutuusa mu ‘ggulu’ ng’ategeeza entikko.\nKye batamanya nti bano be banyumiza nabo batuuka ekiseera ne baagala okugabanako oba okukakasa ku binnonoggo by’omukwano muganda waabwe by’abatendera.\nEmbeera zino zonna zireetera abawala, ne bwe babeera basoma mu siniya n’okweyongerayo oba nga bakola nga tebannafuna balenzi oba abasajja ababaggya ku luggya, okufuba okukyalako, okuwummulira oba okubeerako ewa muganda waabwe.\nWano abasajja abamu we basinga okusanga okusoomoozebwa era abatasobola kufuga maddu beesanga bakemeddwa ne baganza balamu baabwe.\nWaliwo omwami omu akola mu bbanka emu mu Kampala ayitibwa Joel, enyumya embeera gye yayitamu nga mukyala we Sandra aleese mutoowe Julie okubayambako awaka ng’abakozi basusse okubatawaanya anti nga bakolawo emyezi giigyo ne bafuna kye beekwasa ne badduka.\nJoel agamba: mu mwaka ogwokusatu nga ndi ne Sandra, Omukama yatugonnomolako ezzadde lya balongo.\nBe baana be twali tusookeddeko kyokka engeri gye baali ababiri omulundi ogumu baalingako emirimu mingi.\nTwalina omukozi kyonna abalongo yabalera okumala omwezi gumu n’atutegeeza nga bw’ayitiddwa okujjanjaba nnyina eyali ku kitanda.\nOmulala gwe baatufunira amangu okutukwatizaako yali tasobola bya baana ate nga mujama era Abakugu balabudde ku bizibu ebiyinza okuvaamu Nnalongo Sandra n’amugoba nga tawezezzaawo yadde omwezi.\nMu kiseera kino mutoowe Julie yali amalirizza ebigezo bya S6 kwe kumuyita abayambeko.\nJulie omulimu gw’okulabirira abalongo yagukola bulungi Joel ne Sandra ne basiima kuba yabalaga omukwano, nga muyonjo ate nga n’emirimu gy’awaka agitegeera.\nSandra omulimu gw’akola gwa busawo (nnansi) era ekiseera kyatuuka ng’alina okudda ku mulimu.\nKu ddwaaliro; gano agali mu nkola ya yinsuwa, baakoleranga mu mpalo ng’oluusi akeera ku makya n’avaayo akawungeezi ate olulala ng’agenda lwaggulo n’akomawo ekiro ennyo oba enkeera.\nENGERI GYE BATEGA OBUMASU\nJoel ayogera ku Julie ng’omuwala omulokole nga ne mukulu we amutendereza nga bwali omusabi.\nWabula lumu Julie ng’amazeewo emyezi ng’esatu Joel abeera agenda ku mulimu kwe kumuwaana nga bwali ‘smart’ kuba yali asibye ettaayi ku ssaati enjeru n’ampale eya bbululu ayaka.\nJoel yali alowooza nti bikomye awo kyokka abeera ali ku mulimu kwe kumuweereza ka WhatsApp nti ‘you looked Great this morning’; ekitegeeza nti ‘walabise ng’oli muyitirivu enkya ya leero’.\nJoel naye kwe kumuddamu nti ‘really… thanks for the appreciation’ ekitegeeza nti ‘ddala kituufu… weebale kusiima’ Ku olwo akawungeezi engeri Sandra gye yali agenze ku mulimu, Joel kyamubuukako okusanga Julie bulijjo ayambala ebiwanvu nga yeesaze mmini ate ng’emukutte yadde yasooka kubuzaabuza ng’asuuliddeko gawuni ku ngulu.\nOlwatuuka mu nju egganduula Julie n’agiggyako era wano ebirowoozo bya Joel we byatandikira okucankalana.\nOmuwala naye yatandika okulaga nti alina ky’agoba kuba n’eddoboozi yatandika okuliwoomya nga takyalina na nsonyi kutunula butereevu mu maaso ga Joel.\nJoel yasooka kutya nti oba bamutega kamasu bamukwasizeeko naye olumu yali avudde ku mulimu kyokka okwandibadde ng’okumukulisaayo nga yaakava mu mmotoka, omuwala yamuwa ‘haaga’ lubalala n’awulira nga n’ennywanto z’amabeere zimunyonyoogera mu kifuba.\n‘Nnali nkyatenda ennyonyoogeze z’amabeere, nagenda okuwulira nga kiisi erumye awo ne nfaa……\nBwenadda engulu kwe kutegeeza Julie nti ‘Naye okimanyi nti okyali mwana muto….muganda wo bw’anaakulaba’ Era mu kunziramu yagamba nti ‘Kyokka Ddadiiii….. omuto y’afaanana atya…’\nJoel embeera yamusukkako kuba jjukira Nnaalongo Sandra oluusi yakolanga kiro wano bombi ne bafuna omwagaanya gw’okwegazaanya.\nAgamba nti lumu baakola ensobi mu nsobi Julie bwe yafuna olubuto wabula oluvannyuma omuwala yatetenkanya ne bawona okuswala.\nMu mbeera eno Julie yeezizikanga ewa mukulu we nga Joel amwogerako nga bw’ali omusajja omukambwe era asirika ng’atali waka ng’olumu amulekera abalongo okubagabirira nga tamuyambye (yali alimba).\nEnsobi endala Sandra gye yakolamu, omukwano ogusinga yaguzzanga ku baana ate bwe yagattangako okukola n’adda ng’akooye olwo obudde bw’awa Joel ne bukendeera.\nYasooka kumugoba ku buliri ng’asulako n’abalongo ate musajja wattu bwe yabanga ateesa okubaako kye bakola mu kisenge ng’omukyala amuddamu;\n‘Naye ggwe toyinza kulaba nti banno bakooye’. Mu bunafu buno Julie ne Joel mwe baasinga okwegazaanyiza kuba Julie yatuuka n’okusaasiranga omusajja ku ky’okumusenzanga oluti n’obutamuwa ‘care’.\nSandra mu kusooka naye yatenderanga Julie ne mugandawe omulala nga Joel bwali ‘caring’ (afaayo), amutwala ne badigida ate nga kumpi buli ky’asaba akimuwa. Engeri Joel gye yalina ku ssente Julie ebigezo\nBYE BAKOLA OKUKEMA ABASAJJA\nOlwadda, obubonero bwe yafuna bwali bumusobozesa okugenda ku yunivasite kyokka ng’alina kwesasulira.\nEra olw’engeri Julie gye yali alabiridde obulungi abalongo ate nga bawulira nti bandyagadde okusigala ng’abafaako kuba baali bafunyeeyo omukozi, Sandra yasaba bba Julie asome ng’ava awaka mu bitundu by’e Kyaliwajjala kuba ekifo yakisaba mu yunivasite y’omu Nakawa.\nKwaliko n’okumukwatirangayo ekitundu kya fiizi kuba abazadde ssente baaziteekanga ku bato ba Sandra abasatu abaali bakyasoma siniya. Kino kyabongera ebbeetu (Julie ne Joel) okusigala nga bebbirira.\nAbasajja bangi abeesanga mu mbeera ng’eya Joel. Abamu babeera n’obuvunaanyizibwa bwe bakola ku balamu baabwe okugeza okubafunira omulimu, okubasasulira fiizi n’ebirala ng’okwandibadde ng’okubasasula, kubeera kubaganza.\nAbalala mu mbeera y’obwenzi beegomba balamu baabwe nga balaba bakyala baabwe tebakyabasanyusa nnyo nga we batandikira ne bakola kyonna ekisoboka okubaganza.


Omusumba Lwandasa; Muyigirize abaana okwekolera emirimu egivaamu ensimbi mu Luwummula - Watchdog Uganda\nOmusumba Lwandasa; Muyigirize abaana okwekolera emirimu egivaamu ensimbi mu Luwummula\nin Business, Luganda\nOmusumba Lwandasa n'abamu ku bavubuka abetabye mu musomo\nABAZADDE basambiddwa mu biseera eby’oluwumula okuba ne mirimu egy’enjawulo omuva ensimbi gye batandikira abaana babbwe sso ssi kubaleka kukola gy’awaka gyokka.\nBino byayogeddwa omusumba we Kkanisa ya Mt Lebanon Christian Center Church esangimbwa mu kibuga Mukono, Samuel Lwandasa bwe yabadde asisikanye abavubuka saako n’abayizi mu musomu ekkanisa gwe yategese okusobola okubangula abavubuka okubako ebintu eby’enjawulo bye basobola okukola mu biseera nga bali mu luwummula.\nOmusumba Lwandasa agamba nti kye kiseera abazadde okutandika okutekerawo abaana babwe ebintu eby’enjawulo omuli okulunda enkoko, Sekoko, obumyu, okusimba ebitooke n’ebirala, nga bino bisobola okubayambako okufunamu ensimbi ze basobola okukozesa okungulamu ebintu ebibayambako mu kudda ku massomero saako n’okubasasulira ebisale bye ssomero.\nOno yagenze mu maaso nategezza nti mu biseera bya baana okuddayo okusoma waberawo okwelalikirira kungi eri abazadde nga singa omuzadde abeera afuddeyo okuyingiriza omwana okukukola emirimu egy’enjawulo naafunamu ku nsimbi zimuyambako okusasula ebisale.\nAbavubuka saako ab’etabye mu lusisirika luno baawereddwa ensimbi zibayambeko mu kubaako emirimu egy’enjawulo gye beetandikirawo.\nGrace Kigwe nga y’akulembera abavubuka mu kanisa eno yategezezza nti abavubuka bangi mu biseera by’oluwumula babeera tebalina kyebakola ekibaletera okukalubirirwa nga ebiseera eby’okudda ku ssomero bituuse, ye nsonga lwaki bavuddeyo n’okubangulwa kuno


Abasiraamu e Mityana bafunye emmotoka ya Museveni\nAba URA baagala kapyata ya Bobi Wine egerekebwe buto omusolo...\nOmutendesi wa City Oilers yeekanze\nMAJ. Gen. Kasirye Ggwanga yayimirizza loole etisse kalitunsi ddereeva waayo n'agaana. Yaggyeeyo emmundu n'akuba emipiira amasasi mu kye yayise olutalo lwe yalangirira ku basaanyawo ebibira. "Leero nkubye loole. Anaddayo okusaagira ku bibira byaffe nja kumukuba ku nnyama", bwe yategeezezza mu bukambwe nga tasalikako musale.\nEggulo yayogedde ne Bukedde n'awera: Nze ndi munnamagye omutendeke, eyasoma era alwanirira ebibira obutasaanawo. Ndi taata w'abantu b'e Mityana n'e Mubende. Nja kukuba ku nnyama abasajja abagoba abantu baffe mu bibira ne babiteekamu abantu baabwe okussaanyaawo.\n"Nga nkyalina emmundu yange sijja kukkiriza bantu bataazaalibwa Mubende na Mityana kutema bibira byaffe ne basimbamu kalittunsi ne payini ate emiti nagyo ne bagitunda nga mito. "Oyinza okukikkiriza nti abaasaanyawo ebibira baasooka kubigobamu bantu baffe abanaku abanoonya ekyokulya.\nOlwo abagwira ne bava eyo ne beeguza buli yiika 35,000/- zokka. Baatema emiti gyaffe emiwangaazi ate mu kifo ky'okukola ebitugasa ne basimbawo kalittunsi. Buli eyasimba emiti eby'okugitema abyerabire.\nMugireke gibeerewo kubanga mwasangawo emiti ne mugitema," bwe yagambye mu busungu. Yabadde ayogera ku byabaddewo ku Lwomukaaga bwe yakubye amasasi loole eyabadde etisse emiti gya kalittunsi e Kajogi mu Ggombolola y'e Maanyi e Mityana. Ggwanga amaze wiiki bbiri ng'agumbye mu bibira mu ggombolola y'e Maanyi gy'alina amaka ge yatuuma ‘Camp Davis'. Abadde aliimisa abantu abaaweebwa liizi ku ttaka ly'ebibira ne batandika okusala emiti nga bwe bagitunda e Kampala.\nAbadde avuga emmotoka okuli ekizindaalo ng'alabula abantu obutaddamu kusaalimbirira mu bibira by'e Busujju n'okutemayo omuti kagubeere luti lwa kwokya nnyama. Agamba nti ebibira byali bya Gavumenti ne bagobayo abantu bonna abaali beesenzaayo. Kyokka bwe baavaayo, ettaka baaliguza bantu ku liizi abeefunyiridde okusanyaawo obutonde bw'ensi.\nYagambye nti abagagga abaagula ebibira balina ettima kubanga baatema emiti gyonna emiwangaazi ne bagitunda. Baasimbawo kalittunsi ne payini n'emirala egikaza ettaka ne kye yayise okutaataaganya obutonde bw'ensi kubanga banoonya ssente.Ettaka lino liri mu ggombolola ey'e Maanyi ne Banadda awali ebibira Kassa ne Bulonda ab'ekitongole ky'ebibira mwe baagoba abantu.\nKu Lwomukaaga, loole Isuzu UAW 232K ‘Box Body' yagenze n'etikka emiti. Mu kiseera kino, Kasirye Ggwanga yabadde walako kyokka ne wabaawo abamubuulira nti waliwo abatisse emiti era bafulumye ekibira bagitwala Kampala. Yavuze emmotoka ye ku misinde n'asanga loole e Kajogi mu ggombolola y'e Maanyi. Omu ku batuuze abaabaddewo ayitibwa Sam Mukiga yagambye nti, ku loole waggulu kwabaddeko abavubuka abaabadde bagenda baleekaana n'okuwemula.\nMukiga agamba nti Ggwanga yavuze mmotoka ye n'abayitako n'abayimiriza kyokka ne bagaana. Yavuze n'addamu okubayitako n'abakiika emmotoka mu maaso. Loole bwe yayimiridde, Ggwanga n'afuluma emmotoka ye n'emmundu ya AK47 n'akuba mmotoka ebyasi mu mipiira. Abavubuka abaabadde baleekaana ne ddereeva baavudde ku loole na beeyokya ensiko.\nNTEREEZA BUTONDEBWANSI - KASIRYE GGWANGA Ggwanga yategeezezza Bukedde nti abo abazannya bakimanye nti ebitundu by'eggwanga ebisinga mu kiseera kino enzizi zaakalira lwa kutema bibira kati amazzi abaana n'abakyala bagakima ku nnyanja ekintu ekikaluubiriza obulamu bwabwe.\n"Ndayira aga Katonda mu Ggulu siyinza kukkiriza bantu kuva eyo kusaanyawo bibira byaffe ne ntunula butunuzi. Bannaffe abo mbalabula okukimanya nti eno Buganda tebalina kugifuula kizannyiro", bwe yalabudde. N'agattako: ayagala agende ampawaabire mu mbuga. Ku 35,000/- ze bagula buli yiika kwe batemera emiti gyaffe egibaddewo emyaka 50 n'okusoba? Bwe batemawo emiti gy'obuwangaazi ne basimbamu kalittunsi ayonoona ettaka? Abakozi abakola mu kalittunsi nabo bajja nabo.\nOlwo abaana baffe bakolewa? Amakubo nago baleeta biroole ne bigonoona, ffe ne tusigala nga tetulina kye tufunyeemu.Yagasseeko nti: ayagala okumanya bwe nfaanana ajje ewange e Nkene gye nkubye enkambi e Mityana, ajja kukakasa Kasirye Ggwanga y'ani. Mukomye ejjoogo.\nOmwogezi wa UPDF, Brig. Richard Karemire yagambye nti, Ggwanga yawummula amagye nga July 4, 2018. Bw'azza omusango kati poliisi y'evunaanyizibwa okumukangavvula. Polisi y'e Mityana yagaanyi okuyingira mu nsonga zino. Loole eyakubiddwa emipiira yasuzeewo n'esiibawo ku Ssande kyokka ekiro bannyiniyo baataddeko emipiira ne bagitwala ne kalittunsi.\nOmwogezi wa poliisi mu bitundu bya Wamala, Norbert Ochom yagambye nti, nnanyini mmotoka teyaloopye musango gwonna ku poliisi. Yagambye nti poliisi y'e Maanyi eri kumpi nnyo n'ekifo Ggwanga we yakubidde loole amasasi.Teyawaabye ate ne bannannyini mmotoka nabo tebaatutte nsonga zino ku poliisi.\nAtwala ebyokwerinda e Kajogi, Martin Kalegga yagambye nti byonna ebyabaddewo byamubuuliddwa batuuze tewali yagenze ku LC kugiroopera.Akulira ebyebibira e Mityana, Moses Kirya yagambye nti nabo baabadde baakamanya bagenda kunoonyereza. Bino we bijjidde nga Ggwanga mu January 2019, yakuba amasasi emipiira gy'emmotoka y'omuyimbi Catherine Kusasira.\nAbaana baakubira kitaabwe essimu n'ajja n'alagira abaali mu mmotoka okukendeeza ku bidongo ne bagaana. Kwe kusaba omukuumi we emmundu n'akuba emmotoka emipiira n'avuga n'agenda.\nAmyuka omwogezi wa poliisi mu Kampala n'emiriraano Luke Owoyesigyire yagambye nti, Kusasira yagaana okukola sitatimenti olwo poliisi n'ebivaako kubanga tebayinza kuyita Ggwanga kukola sitatimenti nga tewali amuvunaana. Yagaseeko nti fayiro ekyali nzigule\nAba URA baagala kapyata ya ...\nWABADDEWO enkalu ku mmotoka ya Bobi Wine Toyota Land Cruiser UBJ 667F etayitamu masasi ku ngeri gy’erina okukeberebwa...\nOmutendesi wa City Oilers y...\nOMUTENDESI wa City Oilers mu liigi enkulu eya Basketball Mandy Juruni afunye okwekanga ttiimu ye bw’ekubiddwa KIU...\nAbasiraamu basabye Gav't ok...\nEKITEBE ky'Obusiraamu mu Ggwanga okwongera okwetegereza ensonga ya kafiyu ekiyinza okutataaganya Abasiraamu okusaala...


Bukedde Online - Adwadwalikanye olw’obujega bwa poliisi okunoonyereza ku misango eminene\nMaama alaajanira omwana we gwe basse\nAdwadwalikanye olw’obujega bwa poliisi okunoonyereza ku misango eminene\n‘Poliisi n’ekuba ttiyaggaasi mu nkoko zange...\nManya ebiruubirirwa by’omukozi wo omulungi...\nKATI kafuuse kagenderere. Poliisi yeeraze nga tesobola kuwaaba bmusango gwa nnaggomola, nga ogw’obutujju oba ogw’okulya mu nsi olukwe n’egusinga.\nBukya Uganda yeefuga, emisango egy’engeri eyo poliisi gyagisibira ddala enkalu. Anti mingi gy’etutte mu kkooti ne gigobwa olw’obutabaako bujulizi bumala, oba olw’okuba ng’okunoonyereza kwagyo kubadde kwa kijega.\nKu misango emirala nga egy’okubba enkoko, oba okubba amawolu mu kiyungu, ku egyo poliisi yeefuumuula bwefuumuuzi ng’omunafu alima awagonda.\nNaye ku misango gy’obutujju poliisi yaffe njega nnyo, era eyo y’ensonga lwaki ne be yawawaabira ku by’e Bugerere kumpi bonna bejjeeredde ne bayimbulwa.\nNga e eky’obujega bwa poliisi okuba nga kikubye Gavumenti ensonyi ezitagambika, naye era kibonyaabonyezza nnyo abantu nga batulugunyizibwa era nga basibirwa obwemage mu makomera.\nKino kigambo kyansonyi nnyo naddala mu kiseera kino poliisi ng’ekulirwa omusajja omuyivu ennyo mu byamateeka ne mu by’okunoonyereza ku byemisango, Lt. Gen. Kale Kayihura era nga n’ebitongole ebiwaaba emisango bijjudde bayivu. Kyokka eby’okuyiga n’okutendekebwa tebikoma. Era eyo y’ensonga ereeseewo obwetaavu.\nEbitongole bya poliisi ebikola ku kunoonyereza era n’okuwaaba emisango, byonna babiyiwe, ababirimu baddeyo mu kutendekebwa kubanga balaze obujega obw’ejjingirizi mu mirimu gyabwe.\nEky’omukisa ekiriwo kwe kuba nti poliisi bwejegese mu mirimu gyayo, ate kyo ekitongole ekiramuzi ne kyongera bwongezi okulongooka. Abalamuzi balabikaogwabwe ogw’okuwozesa n’okusala emisango owa mateeka, bagukutte kannabwala.\nNaye nno poliisi y’eyamba abalamuzi okusala emisango egy’ensonga. Awo nno poliisi yo bw’eremererwa okukola obulungi n’okutuukiriza emirimu gyayo, ekyo kyokka kisobola n’okuleeta enkenyera mu byobulamuzi. Ate ebyobulamuzi bwe bijja enkenyera awo ate guba gujabagidde.\nAnti ebyobulamuzi biyongobera, abantu ne bakuumirwa mu makomera, nga bano ab’eby’e Bugerere abamazeeyo emyaka ebbiri be ddu, kyokka ku nkomerero ne kizuulwa nga tebalina misango gye bazza.\nEra awo Ddwaddwaddwa Mumansa we nkikinalira ne mbuuza nti lwaki obujega bwa poliisi mu by’okunoonyereza n’ebyokuwaaba emisango tebunogerwa ddagala?\nGavumenti erikomya wa okutunuzibwa ekiwekete olw’obujega bwa poliisi yaayo? Ebyo byonna bitambulira ku nfuga ey’amateeka era essa ekitiibwa mu ddembe ly’obuntu. Okwawukana ku ebyo olwo ensi eba etuuse okugwa eddalu lyenyinni ekkankada. Sikulimbamu naakatono kokka.\nEbizuuse ku babbi be battidde e...\nOMU ku babbi abana abattiddwa e Mutundwe abadde muvuzi wa sipensulo era bangi baasoose kumugaanira olw’enneeyisa...


Bukedde Online - FUFA nayo enoonyereze ku Sam Ssimbwa\nOMULANGIRA Sam Ssimbwa, amyuka omutendesi wa KCCA FC, bakama be baamuyimirizza nga bwe banoonyereza ku katambi akalimu eddoboozi eriwulikika ng’erirye nga yeewaana ‘okwagala ennyo KCCA ng’emirundi mingi akwata mu nsawo ye n’agulirira baddiifiri bagigemulire obuwanguzi nga ne bakama be tebamanyi.\nOmutendesi wa KCCA Sam Ssimbwa\nAkatambi kano akasaasaanye ennyo ku mikutu gya WhatsApp ne Facebook, katadde ekitongole kya KCCA mu kattu kuba obubaka obukalimu bulaga nti ttiimu yaakyo eri ku ntikko ya liigi tewangulira mu mazima.\nKazze waakayita nnaku mbale nga nnankulu wa KCCA, Jennifer Musisi yaakeewaana nga bw’ayiye omusimbi mu ttiimu n’asaba Mike Mutebi ne Ssimbwa bakole ekisoboka Cranes ejjulemu bazannyi ba KCCA era ekukumbe n’ebikopo.\nSsimbwa, yaliko omumyuka w’omutendesi wa Cranes, atendeseeko SC Villa, Victoria University, Top TV, Health, UPDF, Malera, Military Police n’endala.\nEbweru wa Uganda, atendeseeko Sofapaka (Kenya) ssaako ATRACO ne Police ez’e Rwanda. Olumu, yawonyaako Express okusalwako n’olulala n’agiwangulira ekikopo kya liigi.\nObukugu bwe mu butendesi tebuliiko kabuuza kyokka ekibi, emirundi mingi ttiimu ze zibaddemu vvulugu n’obuvuyo bw’okuyiwa emipiira.\nMu 1993, yali mu KCC FC eyagambibwa okwegabula eri Express n’ewuttulwa ggoolo 6-0 n’ekigendererwa ky'okulemesa Villa okweddiza liigi! Mu 2004, yali mu Top TV n’eyiwa omupiira nga Express yaakagikuba ggoolo 2-0 e Nakivubo ekyawa Villa omukisa gw’okweddiza ekikopo kuba Express yali yeetaaga ggoolo nnya okugikiggyako! Mu 2007, yawonya Express okusalwako kyokka Iganga TC, eyaddayo, yeemulugunya nti baddiifi ri bagisalirizanga sso nga ne FUFA yagitimawa bwe yagisambisa emipiira egy’okumumukumu n’emalayo egyayo nga Express ebuzaayo etaano!\nSizoni ewedde, yali mu Villa omupiira gwayo ne Express e Mityana ne guyiika nga ddiifi ri Ronnie Kalema agulamula mu ngeri etaasiimibwa ba Express.\nAbawagizi ba Villa bakimussaako nti bwe yagobwa mu ttiimu yaabwe, yawa URA ‘bwino’ eroope Villa okuzannyisa Waibi ng’alina kaadi ssatu sso ng'omupiira guno gwaliwo nga y’agiri mu mitambo!\nBino byonna biraga Ssimbwa nti aliko ebbala ebbi! KCCA yasuubizza okufulumya by’ezudde mu kunoonyereza ku katambi kano era tubirinze.\nOkutuusa ng’etukakasizza nti eddoobozi erikalimu si lya Ssimbwa, tujja kukitwala nti emipiira egiwangulira mu kugulirira.\nNaddala ng’awulikika nga nnyini ddoboozi azze yeetooloolera mu buvuyo.\nFUFA nayo erina okusitukiramu okubuuliriza kuba Ssimbwa y’omu ku batendesi ab’erinnya mu Uganda nga bwe kiba nti ye nnyini ddoboozi eriri mu katambi, omupiira gwa Uganda guba mufu wamu ne baddiifiri.\nAbasambira eka basinga ku ba pulo-Basena\nLuwalira awabudde Gavt. ku by'ekkomo ku myaka\nOkusiigibwa amafuta si kulongoosa mubiri wabula n'omutima


Bukedde Online - Omuyimbi eyafumitibwa Rabadaba ekiso afudde\nOmuyimbi eyafumitibwa Rabadaba ekiso afudde\nEyali omumyuka wa Amin ku bwa Pulezidenti...\nOmuliro gusaanyizzaawo emmaali y''abasuubuzi...\nOMUYIMBI Rasta Thadius Bayego owa Good Lyfe ng''amannya ge amatuufu ye Tedious Buyego, eyaalabikira mu vidiyo y''oluyimba lwa Good Lyfe olwa "Chamila the teacher" asangiddwa ng''afudde mu nju ye e Nsambya.\nOMUYIMBI Rasta Thadius Bayego owa Good Lyfe ng'amannya ge amatuufu ye Tedious Buyego, eyaalabikira mu vidiyo y'oluyimba lwa Good Lyfe olwa "Chamila the teacher" asangiddwa ng'afudde mu nju ye e Nsambya.\nOkusinziira ku muganda wa Bayego amanyiddwa nga Tony Nsubuga abadde asula n'omugenzi e Nsambya Central Zooni one nga n’omugenzi gy’abadde abeera, Buyego yafudde alaajana obulumi Raba Daba amannya ge amatuufu Faisal Seguya bwe yamutuusaako mu mwaka gwa 2011 bwe yamufumita ekiso mu lubuto.\nNsubuga yagambye nti okufa kwa muto we kuvudde ku biwundu ebyamutuusibwako mu lubuto ebibadde bittuka buli kadde. Okuva lwe yafumitibwa enfunda nnyingi ekiwundu kibadde kittuka ne kivulula omusaayi n'addusibwa mu ddwaaliro e Nsambya okufuna obujjanjabi ng'alumizibwa ebitagambika!\nNsubuga ng'alabirira muganda we Bayego ku ntandikwa y'omwaka guno.\nRaba daba yafumita Bayego ekiso mu lubuto bwe yamusisinkana ku bbaala ya De Posh e Kabalagala amatumbibudde Rabadaba bwe yayagala atuule mu kifo Bayego weyali n’omuntuwe wabula Bayego n’ayagala okumulemesa okutuulawo n’ayagala amugyewo ku kifuba olutalo we lwatandikira n’amufumita ekiso.\nNsubuga agamba nti okuva olwo baali bakkaanyizza Rabadaba ayambengako ku mugenzi mu bujanjabi wabula ebiseera bingi azze amwepena nga ne bw’amuwa obuyambi buba bwa muswaba n’amala ebbanga ddene.\nAludde ng’ajjanjabwa mu ddwaaliro e Nsambye gye yasooka okuddusibwa nga biwalattaka nga yaakafumitibwa era gy'abadde ajjanjabirwa.\nEbirala ku Raba Daba......\nEyafumitibwa Rabadaba ali bubi\nMuganda wa Bayego omulala ayitibwa Allan Olum nga naye abeera Nsambya yakukkulumidde Rabadaba n'agamba nti okuva muganda we lwe yafumitibwa ekiso, Raba Daba tamuwanga ku buyambi bwonna ate nga ye yamufumita ekiso.\nNsubuga agamba omugenzi alese omwana omu amanyiddwa mu butongole.\nBuyego waakuziikibwa Lukaya ku Mmande ku ssaawa 8:00 ogw'emisana.\nRabadaba bakira omusasi waffe amukubira essimu nga takwata era n’abooluganda lw'omugenzi baategeezezza nti nabo baagezezzaako okumunoonya nga tekubikako kimunye wadde okukwata essimu.\nBayego naye yava mu kibiina kya Leone Island ekya Jose Chameleone ne banne Weasel ne Moze bwe baakola Good Lyfe.\nRas. Thadius Buyego eyafumitibwa omuyimbi Rabadaba afudde\nAba Swangz Avenue bajaguza okuweza myaka 10


Bukedde Online - Kola bino onyweze muganzi wo mu 2017\nOkwepikira omuwala mu kisenge kumala biseera\nGgwe ayagala okunyweza omwagalwa wo nga tawankawanka mu mwaka guno omupya kola bino;\nAbaagalana bano baabadde mu bbaala ya Amnesia ku kabaga akamu nga beeraga amapenzi.\nOLINA omwagalwa, wamufuna dda oba omufunidde mu bikujjuko bya mwaka nga guggwaako?\n1 Omukugu mu kubuulirira abantu Stephen Kato agamba nti embeera y’ensimbi mu ggwanga ennaku zino ya kaweeregge era ebiseera ebisinga abasajja tebatera kukolagana na bakyala oba bawala babakanda ssente buli kiseera wabula beetaaga abakyala abasobola okusoma embeera n’agitambulirako ate n’abeera mugumiikiriza sso si kusigala ng’akanda omusajja ssente mu mbeera eno embi. Kale nno ggwe ayagala okunyweza omusajja wo nga talabankana weewale okumukanda ssente naddala mu biseera bino.\n2 Tweyigirize okwetonda awali ensobi n’okweyama obutaddamu nsobi y’emu omulundi omulala ate onywerere ku by’oyogera ne by’olina okukola okusobola obutamenya mutima gwa munno kuba ekyo kye kivaamu okuwankawanka.\n3 Olina okweyigiriza okubeera omuyiiya mu mukwano gwammwe ng’otonera munno obulabo n’omulabirira mu ngeri ey’enjawulo, mwogere ku biseera byammwe eby’omu maaso kuba bizzaamu essuubi ate biraga enkulaakulana.\n4 Tandika okuteeka mu nkola ebyo byonna by’ozze osuubiza mu mwaka omukadde ate obimuwe mu ngeri ya ‘’surprise’’ munno kimuyambe okwerabira ebibi bye yali yatereka ate n’omukwano gwammwe gudda bupya.\n5 Weewale ebintu ebimumalako emirembe n’emikwano egitalina kye gikwongerako naddala mu mukwano gwammwe n’enkulaakulana gyesonyiwe ofune emikwano egibagatta n’okubongerako.\n6 Munno muwe obudde obumala ate weewale emboozi eziyinza okutabula omukwano gwammwe nga zinyiiza omwagalwa wo ne kimuleetera n’okunoonyaayo omulala.\n7 Fuba obuteerowoozaako wekka wabula ne munno muyiiyize kuba ekyo kimuzzaamu amaanyi n’okwongera okumukakasa nti ddala omufaako era omulowoozaako.\n8 Ate Yasin Ssewankambo okuva ku Namasuba College of Commerce awadde abaagalana amagezi okufuba okwerabira ebiyise mu mwaka oguwedde naddala nga bibaddemu okusoowagana n’okuyomba.\n9 Bongere okwewa ekitiibwa mu mbeera z’omukwano zonna wadde nga bali mu bantu, mu maka gaabwe, ku mirimu, ne mu makubo mwe bayita, kino kijja kubayambako n’abantu abalala okubawa ekitiibwa ekibagyamu.\n10 Abaagalana okweyagaliza nga bo bennyini kikulu nnyo bulijjo ate nga munno okimulaga kubanga kireeta emikisa mu mukwano gwammwe n’okwongera amazima mu bulamu bwammwe kuba omukwano bwe gutyo gutuuka wala.\n11 Okwekwasa Katonda mu buli nsonga zonna kuba awatali kuluηηamizibwa kwa Mukama tewabeerawo ddembe na ssanyu mu mukwano n’olwekyo kisaanidde okusembeza Katonda mu mbeera zonna.\n12 Okwesigaηηana nga buli omu akuuma ebyama bya munne ng’abaagalana sso si kumwogerako mu bantu nga bw’atanaaba. Kino kijja kuyamba okwewala obuntu obutonotono obwandivuddeko okusowagana kuba buli lwe watabaawo kukuuma byama mu mukwano tegutera kuwangaala.\n13 Abakubirizza okwewala obuntu obutonotono obutazimba era obugendererwamu okwonoona omukwano gwammwe naddala nga buva mu bantu ababaliraanye n’essimu ze mukozesa. Ate n’abakyala temukanda basajja bintu bye batasobola kutuukiriza ng’embaga n’okwanjula kuba embeera gye tulimu ya kaweereege.\nEngeri abaagalana gye basobola okuzza obuggya omukwano mu 2018


Bukedde Online - Mumpagire nkwate entebe - Bobi Wine\nMuseveni alagidde ekikwekweto ku basawo b’ekinnannsi...\nOMUBAKA Robert Kyagulanyi Sentamu ‘Bobi Wine’ (Kyadondo East) agambye nti kati entebe y’Obwapulezidenti ajaagala. Bwe yabadde mu lukuhhaana olwategekeddwa omubaka wa Munisipaali ya Makindye Ssaabagabo, Emmanuel Kigozi Ssajjalyabeene, e Namasuba, ku Lwokutaano, Bobi Wine yagambye nti banne bwe bamuwandako eddusu agenda kuvuganya ku bwapulezidenti.\nYayongeddeko nti ensonga y’okutwala obuyinza bagenda kutuula beerondemu omuntu anaavuganya ku ntebe y’obwapulezidenti, n’agamba bwe balonda ye, tajja kutiiririra Bannayuganda.\nYalabudde abavubuka okukomya okwenyigira mu ffujjo wabula bafube okulaba nga beewandiisa era bafune densite z’eggwanga, kubanga ly’essasi lye beetaaga okuggyako obukulembeze obuliwo. “Kye mbabbirako esigadde emyaka ebiri n’emyezi ebiri, tutuuke mu kulonda kwa 2021.\nAbasinga babajerega nti, temulonda y’ensonga lwaki njagala mukole esisoboka mufune densite z’eggwanga muzitereke,” Bobi bwe yagambye. Yagasseeko nti, newankubadde waliwo ensimbi ezigenda zigabirwa abavubuka ne Bannayuganda ab’enjawulo kino tekirina kubaggya ku mulamwa gwa kulwanirira nkyukakyuka.\nYasabye aba ‘People Power, Our Power’, okubeera obumu era beewale okuboolagana olw’amawanga ge bavaamu, eddiini, oba enfuna yaabwe. “Bwe tulemererwa okubeera obumu, kijja kutunafuya, ekirungi mulaba tutambudde n’omubaka nga Mbwatekamwa owa NRM, Paul Mwiru, owa FDC, Medard Sseggona owa DP, n’abalala bangi, nga mu kino twagala kubalaga nti, endowooza zaffe mu byobufuzi tubisibye ku nkondo y’omuti tusobole okutuukiriza ekigendererwa kyaffe eky’okukyusa obukulembeze obuliwo,” Bobi bwe yagasseeko.\nYe omubaka wa Butambala, Muhammad Muwanga Kivumbi, yasinzidde mu lukuhhaana lwe lumu n’ategeeza nti, essuubi lyabwe erisinga libali mu bavubuka kuba kati be basinga obungi. “Abavubuka kati bali obukadde 23, nga ku bano, abaana abali wakati w’emyaka 0-18, bawera obukadde mukaaga, ate abali wakati w’emyaka 18-35, bali obukadde mwenda mu emitwalo nkaaga.\nBannayuganda abali wakati w’emyaka 35-55, bali obukadde mukaaga mu emitwalo abiri, olwo abali wakati w’emyaka 55, n’okweyongerayo ne bakola ebitundu bya bukadde bubiri,” Kuvumbi bwe yategeezezza.\nOlukuhhaana luno lwetabiddwaamu ababaka abeegattira mu kibiina kyabwe ekya ‘Parliamentary Forum on Human Rights, Constitutionalism and Rule of Law’. Ekibiina kino, kigatta ababaka 27, ab’ekibiina kya NRM, abaasimbira ekkuuli eky’okuggya ekkomo ku myaka gy’okwesimbawo ku bwapulezidenti, n’ababaka abali ku ludda oluwabula Gavumenti, wabula nga nabo baawakanya enoongoosereza mu nnyingo 120 (b) Nga tebannagenda ku lukuhhaana, ababaka okwabadde Moses Kasibante, Allan Ssewannyana, Mbwatekamwa, Gonzaga Ssewungu, Kasiano Wadri, Zaake Butebi, Kalwanga, Patrick Nsamba, Wilfred Niwagaba, Ibrahim Semuju Nganda, ne Medard Lubega Sseggona, bagenze mu maka ga Emmanuel Kigozi Ssajjalyabeene, agasangibwa e Ndejje - Lufuka, gye baasimbye omuti ng’akabonero akalaga nti, basimbudde teri kudda mabega.\nEmmanuel Kigozi Ssajjalyabeene


Bukedde Online - Ebika bya gaalubindi abawala bye bettanira\nEbika bya gaalubindi abawala bye bettanira\nLwaki oteekeddwa okusiba engogo ku nnyumba yo\nChameleon agabye ssente mu bbaala\nAdded 2nd December 2017\n‘SHADES’ oba gaalubindi z’omusana kye kimu ku biraga omuntu atambula n’omulembe. Sumayiya Namutebi ne Grace Namubiru ab’e Gayaza bagamba nti zino tebazisuulirira era bafuba okwambala ebika ebiba byakajja ku katale. Ennaku zino gaalubindi ezirimu tinti nga kitaka, emmyuufu, kiragala, bbulu n’endala ze zimu ku zettanirwa abawala.\nRonald Lumu, atunda gaalubindi zino agamba nti ennungi zigula wakati wa 30,000/- ne 40,000/- Agattako nti gaalubindi ennaku zino kijjira mu dizayini omuli kiwojjolo, katunda, kikoola n’endala.\nLumu ayongera nti waliwo z’osobola okwambala ng’ogenda ku mulimu ate endala zo za mu bifo ebisanyukirwamu. Ekika kya kiwojjolo kinyumira abalina ffeesi engazi era nga za mu bifo ebisanyukirwamu.\nEkika kye baakazaako erya katunda zinyumira ku mbaga n’okwanjula. Zibikka bulungi amaaso, era nga zino zikolebwa mu dizayini enneetooloovu ne bookisi oba ey’ensonda 5, nga kino kye kisinga okwettanirwa abavubuka.\nGaalubindi zino wadde ziyamba mu okuziyiza omusana okwaka maaso obutereevu, abamu bazambala okubawa obuvumu naddala nga bali mu bifo bye batya okubeeramu. Ziyamba n’okutangira empewo n’enfuufu okuyingira mu maaso kuba bino bigoonoona\nKitunzi wa Golola adduse n'obukadde 30,\nSsente zitabudde abaagalana ne beekubira mu loogi\nBakutte malaaya ateega abagagga n'ababba


Bukedde Online - Omulamuzi asazeewo ku gwa Bukenya\nOmulamuzi asazeewo ku gwa Bukenya\nKasta ayagala Bukenya asazibwemu okukiikirira Busiro North mu Palamenti ngâ€™agamba nti teyalondebwa mu mateeka kubanga yagulirira abalonzi ekintu ekitakkirizibwa, so nga nâ€™akakiiko kâ€™ebyokulonda tekaagoberera mateeka mu kutegeka okulonda kuno.\nOmulamuzi ataddewo olwa June 20, 2011 okutandika\nOmulamuzi ataddewo olwa June 20, 2011 okutandika okuwulirako omusango guno era ategeezezza nti singa olunaku lunoÂ lutuuka ngâ€™enjuyi zombi tezikaanyizza, Kasta aleete abajulizi 24, abalumiriza Bukenya basobole okubuuzibwa ebibuuzo.\nOlwo nga June 21, Bukenya naye alagiddwa okweyanjula bannamateeka ba Kasta bamubuuze ebibuuzo ku bye yeewozaako.\nSsentebe wâ€™akakiiko kâ€™ebyokulonda, Ying. Badru Kiggundu naye waakubuzibwa ku byâ€™agamba nti okulonda kwagoberera amateeka.\nKkooti yaaku-salawo oba akakiiko kâ€™ebyokulonda teka-agoberera mateeka nga kategeka okulonda, era oba kino kirina kye kyakosa mu byava mu kulonda.\nKuno omulamuzi kwâ€™anaasinziira oku-laba oba asazaamu ebyava mu kulonda kuno oba nedda.\nEnjaga ekwasizza ababiikira\nAsse muliraanwa ne yewaana\nSsempijja aggaliddwa lwa kusangibwa na mmundu